Melaka kaji semula lokasi bazar Aidilfitri Klebang
Oleh DIYANATUL ATIQAH ZAKARYA

23 Februari 2023, 4:39 pm
MELAKA – Kerajaan negeri sedang meneliti semula lokasi penganjuran bazar Aidilfitri di Klebang yang sebelum ini pernah diiktiraf sebagai bazar terpanjang di Malaysia iaitu sejauh 2 kilometer di Taman Klebang Utama, di sini.
Pengerusi Jawatankuasa Perumahan, Kerajaan Tempatan dan Alam Sekitar negeri, Datuk Zaidi Attan berkata, ia susulan pihaknya menerima bantahan daripada penduduk serta para peniaga di premis berhampiran mengenai penganjuran di lokasi berkenaan.
Jelasnya, sehingga kini pihaknya juga belum meluluskan lesen penganjuran bazar Aidilfitri itu dan keputusan akan dibuat berdasarkan hasil sesi libat urus diadakan bersama komuniti terlibat.
“Kita akan ada satu sesi libat urus di antara penduduk setempat, peniaga dan juga pihak berkuasa tempatan (PBT) untuk mengenal pasti kaedah sesuai yang membawa situasi menang-menang.
“Lesen (bazar Aidilfitri) Klebang juga belum diluluskan dan belum ada penganjur dilantik, kita tengah teliti keseluruhan,” katanya ketika ditemui pemberita di Bukit Beruang di sini, hari ini.
Beliau berkata demikian ketika diminta mengulas lanjut mengenai bantahan penduduk yang diwakili tujuh Jawatankuasa Pembangunan dan Keselamatan Komuniti (JPKK) melibatkan kawasan sekitar Klebang dibuat semalam.

Pengerusi JPKK Klebang Besar, Datuk Mohd. Yusoff Abu Hassan berkata, bantahan tersebut mewakili keluhan oleh 5,000 penduduk yang menetap di kawasan berhampiran serta 200 premis perniagaan di Jalan Klebang Utama.
“Antara kesan ditanggung penduduk adalah kesesakan lalu lintas, gangguan bunyi serta peniaga yang menyewa atau membeli premis di bangunan berhampiran mengalami kerugian mencecah 50 peratus pada tahun lalu.
“Tahun lalu mungkin masih boleh dipertimbangkan kerana di bangunan kedai itu hanya kira-kira 20 premis yang beroperasi tetapi tahun ini ramai peniaga telah masuk, jika khemah dibuka di hadapan pintu masuk kedai macam mana mereka ingin berniaga?,” katanya.
Ujarnya, justeru pihaknya berharap satu pertemuan dapat dilakukan oleh pihak pbt bersama jawatankuasa itu untuk menyelesaikan isu tersebut yang menimbulkan keresahan ramai.
Katanya lagi, pihaknya mencadangkan agar bazar Aidilfitri itu dipindahkan ke kawasan pesisiran pantai di Klebang yang didakwa lebih sesuai serta boleh menempatkan lebih ramai peniaga iaitu kira-kira 200 tapak.


Buruh dicekup cabul anak kandung
Oleh ROHANA MOHD. NAWI

23 Februari 2023, 4:44 pm
JELI – Seorang buruh dicekup selepas disyaki mencabul anak perempuannya di dalam sebuah bilik di rumah mereka di Kampung Legeh, Ayer Lanas, di sini pada Isnin lalu.
Lelaki berusia 46 tahun itu ditahan selepas polis menerima laporan daripada mangsa berhubung kejadian kira-kira pukul 8.30 malam pada hari yang sama.
Kejadian berlaku kira-kira pukul 10 pagi semasa mangsa yang berusia 20 tahun itu dikatakan terjatuh di dalam biliknya selepas tidak sihat.
Mangsa kemudian dibawa oleh bapanya ke dalam sebuah bilik sebelum lelaki itu bertindak mencabul wanita tersebut.
Ketua Polis Daerah Jeli, Superintendan Saari Yaacob ketika dihubungi Kosmo! mengesahkan kejadian tersebut.
Menurutnya, ujian saringan air kencing mendapati lelaki itu negatif dadah.

Katanya, kes disiasat mengikut Seksyen 354 Kanun Keseksaan kerana mencabul. – KOSMO! ONLINE


Pertandingan melukis kreatif dan mewarna bantu generasi muda zahir idea
Oleh TUAN NURHIDAYAH TUAN AB.GHANI

23 Februari 2023, 4:08 pm
PETALING JAYA – Seramai empat pemenang utama. pertandingan melukis kreatif dan mewarna peringkat kebangsaan sempena Hari Malaysia 2022 hadir di Galeri Sofia Media Mulia, di sini, pagi tadi.
Pengarang Media Mulia, Mohamad Azlan Jaafar berkata, pertandingan melukis kreatif dan mewarna yang bermula pada September tahun lalu itu bertujuan untuk membentuk generasi masa depan yang lebih bijak dan sarat dengan ilmu pengetahuan.
Katanya, seramai 17 orang pemenang terdiri daripada empat pemenang utama dan 13 pemenang sagu hati telah dipilih daripada 1,900 peserta.
“Pertandingan ini juga adalah usaha dan sokongan dalam bidang industri kreatif dalam diri anak-anak muda.
“Kita akan teruskan dengan lebih giat melakukan pertandingan sebegini bagi merangsang anak muda membina kandungan bermakna dan kreatif,” jelasnya dalam majlis penyampaian hadiah untuk pertandingan berkenaan di sini, pagi tadi.
Pertandingan melukis kreatif dan mewarna tersebut merupakan pengenalan kemunculan pertama yang dianjurkan bersama Media Mulia Sdn Bhd, Drawzania, Mindappz Sdn Bhd dan Yayasan Wiba Prima.

Sehubungan itu, Pengasas Drawzania, Dr. Ruzaimi Mat Rami berkata, pertandingan tersebut sangat unik di mana peserta bukan sahaja melukis tetapi mencipta idea yang menekankan kemahiran visual yang turut berkait dengan komunikasi.
“Ini adalah usaha yang sangat baik dan kami wujudkan pertandingan ini khusus untuk kebolehan mencipta. Berdasarkan pengalaman saya yang sudah melatih lebih 8,000 orang, saya sangat bimbang tentang kemampuan orang Malaysia yang lemah dalam melukis idea mereka.
“Kelemahan dalam melukis idea ini boleh menyekat kemajuan. Kita mampu maju sekiranya kita mahir melukis berbanding digital.
“Pertandingan ini tidak berkaitan dengan seni tetapi berkait rapat dengan keupayaan otak untuk mencipta idea baharu atau ‘design’,” katanya.
Dalam pada itu, beliau sangat berharap rakyat Malaysia berpakat membina negara susulan ekonomi yang tidak stabil dimana formula pembangunan negara secara cekap bergantung kepada pembangunan sumber manusia.
“Perkara utama adalah upayakan masyarakat dengan melakar untuk menzahirkan idea. Itu dahulu yang perlu kita fokuskan supaya lebih maju,” tegasnya.
Sementara itu, pemenang utama kategori D (13 hingga 15 tahun), Amirul Danish Amirul Iskandar berkata, dia menyertai pertandingan ini kerana minatnya mendalam selain mendapat sokongan penuh daripada ibunya.
“Saya memang masuk pertandingan dengan niat mahu menang sebab tengok pertandingan macam menarik.
“Saya menyertai kelas yang diadakan setiap minggu. Saya diajar cara menggunakan laman sesawang Drawzania, mewarna dan sebagainya.
“Terima kasih atas peluang yang diberikan saya dan saya akan sertai banyak lagi pertandingan selepas ini,” katanya dengan teruja.
Seterusnya, pemenang utama kategori C (10 hingga 12 tahun), Muhammad Adam Ziyad Zakaria berkata, dia sangat teruja dan tidak menyangka mendapat kemenangan serta hadiah lumayan.
“Ibu saya yang ternampak iklan pertandingan menerusi sosial media. Ibu bapa saya memang terus menyokong saya terutama ibu.
“Untuk idea, saya dapatkan melalui pelbagai platform di mana saya perlu melukis mengikut tema yang diberi.
“Saya pernah menang pertandingan lain sebelum ini. Saya juga ingin mengucapkan terima kasih kepada penganjur serta ibu saya kerana memberi hadiah kepada saya,” jelasnya. -KOSMO! ONLINE.


Penempatan haram PATI di Cyberjaya kawasan belum warta
Oleh KAMARIAH KHALIDI

23 Februari 2023, 4:18 pm
CYBERJAYA – Majlis Perbandaran Sepang (MPSepang) mengesahkan lokasi penempatan pendatang asing tanpa izin (PATI) yang dibina secara haram di sini merupakan kawasan belum diwartakan membabitkan keluasan 1.62 hektar.
Yang Dipertua MPSepang, Datuk Abd. Hamid Hussain mengakui, pihaknya tidak dapat mengesan kawasan penempatan haram itu sebelum ini berikutan kedudukannya yang jauh dari jalan utama dan terlindung di sebalik bukit dan hutan belukar.
“Kalau ikut dari pelan perancangan kawasan ini akan dijadikan tanah lapang tetapi masih belum diwartakan. Dalam erti kata lain adalah tanah kerajaan.
“Justeru selepas penempatan ini diroboh dan dibersihkan, kita akan kawal kerana dikhuatiri jadi tempat jenayah atau aktiviti tidak sepatutnya,” katanya ketika ditemui di Operasi Pembersihan Penempatan PATI di sini, hari ini.
Abd. Hamid berkata, kerja-kerja perobohan dan pembersihan dijangka mengambil masa seminggu. Operasi itu melibatkan 110 buah rumah di empat perkampungan kecil yang dihuni PATI sebelum ini.
“Kita juga menemui sebanyak 10 buah perigi yang dipercayai dibina sendiri penghuni di penempatan tersebut dengan salah sebuahnya berkedalaman hampir 6.09 meter.

“Kita akan minta nasihat daripada jabatan teknikal adakah kalau kita kambus ia akan mendatangkan masalah kemudian tapi buat sementara waktu kita akan tutup dahulu untuk mengelak sebarang kemalangan,” ujarnya.
Ujar beliau, pihaknya juga akan membuat inventori, jika ada pihak yang datang menuntut barangan mereka kemudian, namun sekiranya tiada barangan tersebut akan diderma atau lupuskan.
Pada 16 Februari lalu, Kosmo! Online melaporkan JIM menggempur satu penempatan haram PATI membabitkan empat buah perkampungan kecil yang berselindung di sebalik bukit dan hutan belukar di Cyberjaya. – KOSMO! ONLINE


SPRM telah terima dokumen UiTM
Oleh MOHD YUNUS YAKKUB

23 Februari 2023, 4:07 pm
KUALA SELANGOR – Suruhanjaya Pencegahan Rasuah Malaysia (SPRM) telah mendapatkan dokumen berkaitan dalam siasatan dakwaan penyelewengan, yang mengakibatkan kerugian UiTM Holdings Sdn. Bhd. (UiTM Holdings) sebanyak RM157 juta.
Ketua Pesuruhjaya SPRM, Tan Sri Azam Baki berkata, siasatan perlu mengkaji dan membuat forensik terhadap akaun UiTM Holdings bagi mengetahui bagaimana berlakunya kehilangan wang tersebut.
“Tiada serbuan dibuat kerana perkara ini sudah lama. Jadi, kita dapat kerjasama daripada Universiti Teknologi Mara (UiTM) dan kita mendapatkan dokumen berkaitan.
“Jadi, pihak siasatan perlu mengkaji dan membuat forensik account terhadap account UiTM kerana ini satu perkara yang sudah berlaku, jadi kita kena lihat bagaimana kehilangan ini berlaku.
“Mungkin kehilangan banyak disebabkan projek tertentu, campur campur, maka ia menjadi makin tinggi,” katanya pada sidang akhbar selepas merasmikan pembukaan cawangan SPRM Kuala Selangor, hari ini.
Beliau memberitahu, SPRM pernah membuka siasatan berhubung kes UiTM Holdings dalam tempoh dua tahun lalu namun hanya fokus kepada satu atau dua isu sahaja.

“Bila timbul lagi isu ini, ada cumulative lost, pihak-pihak tertentu membuat aduan kepada sprm dan kita menyiasat tentang ada tidak berlakunya isu rasuah atau salah guna kuasa atau berada di bawah akta kita (SPRM).
“Jadi, saya ingin memberi faham, jangan ingat kadang-kadang apabila berlaku ketidakpatuhan dalam sesuatu isu atau perolehan atau sebagainya, adalah penting pegawai menyiasat melihat kepada angle di mana ada salah guna kuasa atau rasuah di situ yang dikatakan datang bersama-sama tindakan ketidakpatuhan itu. Jadi, ketidakpatuhan ini mungkin satu indikator,” katanya.
Sebelum ini, media melaporkan UiTM Holdings rugi RM157 juta berdasarkan kepada kiraan kerugian sebelum cukai terkumpul selama empat tahun iaitu bagi 2017, 2018, 2019 dan 2021.
Keuntungan sebelum cukai terkumpul yang dilaporkan bagi 2011, 2013, 2014, 2015 dan 2016 adalah sekitar RM26 juta. -KOSMO!ONLINE


Mahkamah: Pegawai SPRM pujuk Syed Saddiq sokong Muhyiddin
Oleh NORLIZAH ABAS

23 Februari 2023, 4:19 pm
KUALA LUMPUR – Mahkamah Tinggi di sini hari ini diberitahu, seorang pegawai Suruhanjaya Pencegahan Rasuah Malaysia (SPRM) `memujuk’ Syed Saddiq Syed Abdul Rahman menyokong kepimpinan Tan Sri Muhyiddin Yassin bagi mengelakkan pendakwaaan dikenakan terhadapnya.
Syed Saddiq yang juga bekas Ketua Angkatan Bersatu Anak Muda (Armada) berkata, beliau diminta menyokong Muhyiddin sewaktu pihak SPRM menggeledah rumahnya dan ketika siasatan dijalankan.
Meskipun tidak mempunyai isu peribadi dengan Muhyiddin yang ketika itu Perdana Menteri, beliau menyifatkan permintaan pegawai berkenaan bagi mengelakkan pendakwaan terhadapnya, adalah salah.
“Beliau bersama saya hampir setiap hari ketika proses penggeledahan dan siasatan, namun adalah salah untuk meminta saya menyokong Muhyiddin bagi mengelak saya didakwa.
“Salah untuk beliau menyatakan bahawa SPRM menjadi alat politik ketika pertukaran kerajaan dan saya menjadi mangsa politik.
“Saya harap perkara ini akan diperbetulkan,” ujar Syed Saddiq ketika membela diri terhadap empat pertuduhan iaitu bersubahat pecah amanah, salah guna harta dan pengubahan wang haram (AMLA).

Ahli Parlimen Muar itu selaku saksi pembelaan pertama menyatakan demikian pada pemeriksaan semula yang dikendalikan oleh peguam Gobind Singh Deo.
Semalam, Syed Saddiq menyatakan, pendakwaan terhadapnya bermotifkan politik dendam manakala beberapa sahabatnya diugut memberikan kenyataan mengikut kehendak SPRM ketika siasatan dijalankan.
Ujar Syed Saddiq, ugutan tersebut terhenti apabila salah seorang rakannya bernama Hidayah membuat kenyataan media bahawa beliau diugut dan dikasari pegawai agensi itu ketika soal siasat manakala rakan lain membuat laporan polis.
Beliau ketika itu diminta oleh peguam Haijan Omar merujuk transkrip rakaman audio dikatakan perbualan di antara beliau dan seorang pegawai kanan SPRM dikenali sebagai Ihsan.
Dalam transkrip rakaman audio itu, Ihsan dikatakan cuba memujuk Syed Saddiq menyokong Muhyiddin kerana bekas Perdana Menteri itu yang membawa beliau memasuki Bersatu dan masih mengambil berat terhadapnya.
Pada prosiding hari ini, Gobind merujuk Syed Saddiq berhubung cadangan pendakwaan bahawa keterangannya di mahkamah merupakan suatu yang difikirkan semula (afterthought). – KOSMO! ONLINE.


Dewan Rakyat: Tarif air dikaji semula, banyak pembaziran berlaku
Oleh AHMAD SHAHERMAN SHAMSURI

23 Februari 2023, 3:57 pm
KUALA LUMPUR – Kerajaan akan mengkaji semula keperluan untuk menaikkan tarif air domestik sebagai usaha menangani isu pembaziran air yang berlaku ketika ini.
Ini kerana kata Menteri Sumber Asli, Alam Sekitar dan Perubahan Iklim, Nik Nazmi Nik Ahmad, kadar tarif air yang terlalu rendah menjadi salah satu punca rakyat di negara ini tidak menghargai sumber asas itu sehingga mengakibatkan penggunaan yang berlebihan.
Jelas beliau, penggunaan air di Malaysia dikategorikan sebagai sangat tinggi dan sukar untuk diubah kerana sudah menjadi tabiat masyarakat.
“Ya penggunaan air kita memang sangat-sangat tinggi. Itu satu perkara yang mengambil masa sebab ia soal habit dan kebiasaan kita.
“Mahu tidak mahu ini keputusan yang telah diambil dan dimaklumkan oleh kerajaan sebelum ini juga iaitu tentang soal tarif air,” katanya di Dewan Rakyat hari ini.
Beliau berkata demikian ketika menjawab pertanyaan Jimmy Puah Wee Tse (PH-Tebrau) yang mahu tahu apakah usaha yang boleh dilakukan kementerian itu yang boleh mendidik rakyat mengurangkan penggunaan air tetapi tanpa menjejaskan kesejahteraan rakyat.

Tambah Nik Nazmi, bila tarif air terlalu rendah, ia memberi tekanan kepada syarikat air dan memperlihatkan sikap masyarakat kita yang tidak menghargai air.
“Tahun lepas telah diluluskan di bawah kerajaan sebelum ini untuk dinaikkan dulu bukan domestik tarif. Kemudian peringkat seterusnya (kerajaan) mengkaji semula tarif-tarif domestik. Itu secara jujur perkara-perkara yang kita kena ambil maklum untuk atasi masalah ini,” katanya.
Terdahulu, Jimmy Puah berkata statistik Suruhanjaya Perkhidmatan Air Negara (SPAN) menunjukkan seorang rakyat Malaysia menggunakan kira-kira 201 liter air setiap hari, yang mana penggunaan tersebut adalah melebihi 20 peratus daripada cadangan Pertubuhan Bangsa-Bangsa Bersatu (PBB).
Katanya, data tersebut juga menunjukkan kadar penggunaan air di Malaysia jauh lebih tinggi berbanding negara-negara jiran seperti Thailand yang menggunakan 193 liter sehari, manakala Singapura (151 liter).-KOSMO! ONLINE


Pejuang Palestin, askar Zionis berbalas serangan udara
Oleh KOSMO

23 Februari 2023, 4:14 pm
BANDAR GAZA – Tentera Israel dan pejuang Palestin saling bertukar serangan udara dan tembakan roket di sekitar Gaza hari ini, sehari selepas serbuan ganas dilakukan askar Zionis di Tebing Barat.
Seramai 11 penduduk Palestin termasuk seorang remaja berusia 16 tahun terbunuh dalam serbuan itu selain lebih 80 orang cedera akibat terkena tembakan semalam apabila tentera Israel menyerbu bandar Nablus.
Seorang pegawai tertinggi Palestin, Hussein Al Sheikh menyifatkan serbuan itu sebagai pembunuhan besar-besaran serta mendesak perlindungan antarabangsa diberikan kepada rakyat Palestin.
Sebelum waktu subuh hari ini, pasukan pejuang Palestin membalas serangan Zionis dengan melancarkan enam roket dari Gaze ke Israel.
Tentera Israel mendakwa, ia memintas lima daripada serangan itu manakala satu daripadanya jatuh di kawasan lapang.
Pejuang Palestin, Jihad Islam mengaku bertanggungjawab dalam serangan itu manakala dua jam kemudian, tentera Israel melancarkan serangan udara ke arah beberapa sasaran di Gaza yang membebaskan kepulan asap hitam ke udara.

Kementerian Kesihatan Palestin berkata, kesemua 11 individu yang terbunuh dalam serbuan semalam adalah kesan daripada tindakan tidak berperikemanusiaan penceroboh Zionis di Nablus.
Mereka berumur antara 16 hingga 72 tahun. – AFP


Hujan berterusan di timur Semenanjung, barat Sarawak dan timur Sabah
Oleh ZULKIFLI MANZOR

23 Februari 2023, 4:01 pm
PETALING JAYA – Hujan berterusan berpotensi melanda timur Semenanjung, barat Sarawak dan timur Sabah bermula 26 Februari hingga awal Mac 2023.
Ketua Pengarah Jabatan Meteorologi Malaysia (MetMalaysia), Muhammad Helmi Abdullah berkata, ramalan luruan monsun itu berdasarkan analisis model-model cuaca.
“Ribut petir dan hujan lebat berserta angin kencang masih berpotensi berlaku di beberapa tempat di kawasan pedalaman dan barat Semenanjung, Sarawak serta Sabah pada sebelah petang dan malam untuk beberapa hari akan datang,” katanya dalam satu kenyataan hari ini.
Terdahulu, MetMalaysia mengeluarkan amaran ribut petir, hujan lebat dan angin kencang di beberapa kawasan di Sarawak sehingga pukul 6 petang ini.
Kawasan dijangka adalah Sarikei, Sibu, Mukah, Kapit (Song) dan Bintulu (Tatau). – KOSMO! ONLINE


Tular pegawai MPK dilanggar lari
Oleh MOHAMAD NAUFAL MOHAMAD IDRIS

23 Februari 2023, 4:13 pm
KLANG – Seorang pegawai Majlis Perbandaran Klang (MPK) cedera selepas dilanggar lari oleh penunggang motosikal di hadapan pejabat pihak berkuasa tersebut, baru-baru ini.
Kejadian berlaku kira-kira pukul 7.40 pagi, Isnin lalu tular menerusi video berdurasi 10 saat di laman sosial Facebook.
Mangsa, Siti Mariam Anisah Ali, 28, berkata, semasa kejadian dia hendak melintas jalan memasuki kerja selepas meletakkan kenderaan di hadapan Dewan Hamzah MPK.
“Pada ketika itu, banyak kenderaan dari arah Lorong Perbandaran menuju ke Lebuh Raya Persekutuan. Jadi, saya perlahan-lahan melintas jalan itu.
“Namun, secara tiba-tiba datang sebuah motosikal yang ditunggang laju melanggar saya sebelum melarikan diri,” katanya ketika dihubungi, hari ini.
Jelasnya, impak kejadian itu menyebabkan dirinya cedera ringan di anggota badan bahagian kiri serta diberikan cuti sakit selama tiga hari sehingga esok daripada Hospital Shah Alam.

Tambah wanita, dia juga telah membuat laporan polis di balai polis trafik Klang Selatan untuk tindakan selanjutnya.
“Memang kesal apabila pelakunya melarikan diri begitu sahaja dan berharap dapat ditangkap dalam masa terdekat,” katanya. -KOSMO!ONLINE


Dulu kes RM10, sekarang isu ketirisan besar – Azam Baki
Oleh MOHD YUNUS YAKKUB

23 Februari 2023, 3:51 pm
KUALA SELANGOR – Suruhanjaya Pencegahan Rasuah Malaysia (SPRM) sentiasa konsisten menerusi tindakan membasmi rasuah dalam mana-mana pucuk pentadbiran kerajaan yang ada di negara ini.
Ketua Pesuruhjaya SPRM, Tan Sri Azam Baki berkata, tidak timbul isu tindakan hanya diambil selepas perubahan kerajaan kerana berdasarkan ‘track rekod’ 2016 hingga sekarang didapati banyak kes-kes besar telah dibongkarkan sehingga membawa penangkapan individu yang bertanggungjawab.
Katanya, beliau juga telah memberikan maklumbalas kepada Parlimen baru-baru ini yang disampaikan Perdana Menteri bahawa SPRM telah mengubah cara strateginya dalam penyiasatan kes.
“Kalau dulu, ambil semua kes walaupun kes RM10. Tetapi sekarang dalam tempoh 2016 ke atas, SPRM fokus terhadap isu kehilangan besar kepada sebuah negeri atau negara.
“Track rekod ini telah kita buktikan daripada 2016 sehingga sekarang dengan dilaporkan banyak kes besar. Ini seperti 1Malaysia Development Berhad (1MDB), (skandal) Air Sabah dengan terjumpa duit RM53juta dalam satu rumah dan rampasan rm63juta dari seseorang selain tangkapan pegawai tinggi kerajaan,” katanya pada sidang akhbar selepas merasmikan pembukaan cawangan baharu SPRM Kuala Selangor di sini.
Beliau berkata demikian bagi mengulas dakwaan SPRM hanya menjalankan siasatan atau tugas mereka selepas berlakunya perubahan kerajaan berbanding semasa kerajaan itu berkuasa.

Justeru, Azam Baki menafikan sebarang tomahan berkaitannya dengan SPRM berkhidmat dengan penuh konsisten dan sama dalam mana-mana parti memerintah di negara ini.
“Jadi saya rasa tiada sebab orang nak katakan kami ni alat kepada sesiapa.Sekiranya ada laporan dan maklumat berasas isu rasuah, salahguna kuasa atau berkaitan kes-kes berkenaan, tindakan akan diambil.
“Malah, track rekod juga sehingga sekarang, pelbagai ahli politik telah pun ditangkap dan dituduh daripada pelbagai parti politik,” katanya. -KOSMO!ONLINE


Maqis rampas 3,475 kilogram daging babi sejuk beku
Oleh MOHD. HUSNI MOHD. NOOR

23 Februari 2023, 2:53 pm
SEPANG – Taktik licik ejen penghantaran membawa masuk 100 buah kotak gabus mengandungi daging babi sejuk beku dengan mengisytiharkannya sebagai pakaian gagal selepas berjaya dikesan pihak berkuasa, Selasa lalu.
Dalam serbuan di Kompleks Kargo Lapangan Terbang Antarabangsa Kuala Lumpur (KLIA) itu, Jabatan Perkhidmatan Kuarantin dan Pemeriksaan Malaysia (Maqis) Selangor berjaya merampas kesemua hasilan haiwan itu yang kesemuanya bernilai RM28,000.
Pengarah Maqis Selangor, Mohd. Sobri Md. Hashim berkata, pemeriksaan lanjut mendapati hasilan haiwan seberat 3,475 kilogram (kg) itu diimport dari Vietnam.
Beliau berkata, hasilan haiwan itu dibawa masuk oleh syarikat tempatan namun mereka gagal mengemukakan sebarang dokumen Permit Import yang sah dan Sijil Kesihatan dari negara asal.
“Sampel produk daging babi tersebut akan dihantar ke Makmal Kesihatan Veterinar bagi tujuan persampelan untuk mengenal pasti penyakit African Swine Fever (ASF).
“Kes disiasat mengikut Seksyen 11(1) Akta Perkhidmatan Kuarantin dan Pemeriksaan Malaysia 2011 [Akta 728] dan jika sabit kesalahan boleh didenda tidak melebihi RM100,000 atau dipenjara tidak melebihi enam tahun atau kedua-duanya.,” katanya menerusi kenyataan akhbar hari ini.

Ujar beliau, tujuan larangan pengimportan serta membawa masuk daging berkenaan adalah bagi menghalang risiko penularan wabak penyakit ASF ke negara ini selain turut menjejaskan industri penternakan babi negara. – KOSMO! ONLINE


Enggan obesiti, Anim Ezati labur RM30,000 jalani bariatrik
Oleh NUR AL-FAIRUZA SYARFA NOR SAIDI

23 Februari 2023, 3:52 pm
PETALING JAYA – Personaliti televisyen, Anim Ezati menganggap pelaburan kos sebanyak RM30,000 bagi menjalani pembedahan bariatrik tahun lalu sebagai keputusan tepat bagi menurunkan berat badannya.
Tidak malu mengakui hakikat, Anim atau nama lengkapnya Anim Ezati Rizki berkata, keputusan yang dibuat atas nasihat doktor itu berjaya mengatasi gejala obesiti yang dihidapinya.
“Ramai menyembunyikan daripada mengaku menjalankan bariatrik sebab perkara tersebut sangat sensitif.
“Namun, kalau ada orang faham yang sebenarnya pembedahan ini untuk kesihatan perkara tersebut akan jadi okey.
“Alhamdullilah selepas melakukan bariartrik, saya tidak lagi mengalami kolestrol tinggi, penyakit hati berlemak dan masalah gerd selesai,” katanya kepada Kosmo! Online selepas sesi memperkenalkan pengacara dan segmen baharu program Helo Doktor di  Sri Pentas, hari ini.
Sebagai personaliti televisyen, Anim mengakui hilang keyakinan apabila bersiaran dengan berat badan yang agak berisi sebelum memilih melakukan bariatrik.

“Saya turun berat badan sebanyak 35 kilogram (kg) daripada berat asal iaitu 89kg berat selepas bersalin.
“Masa itu saya tidak bersemangat dan biasalah kerja televisyen, kalau besar macam ini memang mengundang macam-macam.
“Itu antara motivasi sehingga saya harus menurunkan berat badan dan memilih untuk melakukan bariatrik,” jelasnya yang kini mempunyai berat 53kg.
Berkongsi lanjut, pengacara Malaysia Hari Ini itu terdetik untuk melakukan pembedahan tersebut selepas terlibat dalam Helo Doktor yang mengupas mengenai topik bariatrik.
“Kebetulan pada waktu itu rancangan Helo Doktor mengupas soal pembedahan bariatrik dan doktor mencadangkan saya untuk tampil ke hospital bagi melakukan pemeriksaan.
“Setelah melakukan endoskopi rupa-rupanya saya memang ada masalah hati berlemak dan gerd oleh kerana obesiti.
“Jadi doktor mencadangkan untuk meneruskan pembedahan tersebut untuk merawat dua penyakit yang saya hadapi,” ujar Anim yang menjalankan bariatrik pada Mei tahun lalu.
Kesanggupannya menghabiskan sekitar RM30,000 kurus juga sebenarnya boleh membuka mata ramai tentang kebaikan bariatrik.
“Sebenarnya ramai yang salah faham tentang bariartik yang ingat prosedur kosmetik. Ini bukan pembedahan potong usus tetapi potong perut.
“Perut kita berbentuk bulat dipotong sebanyak 80 peratus dan sambung ke usus. Jadi hanya 20 peratus ruang dalam perut untuk mengisi makanan.
“Sejujurnya, saya memang mahu mendidik orang yang selama ini menganggap sebagai pembedahan kecantikan padahal ia fokus merawat orang yang ada darah tinggi dan kencing manis,” jelasnya. -KOSMO! ONLINE


Simpan barang seludup dalam premis pemborong sebelum jual online
Oleh KHAIRUL MOHD. ALI

23 Februari 2023, 3:27 pm
ISKANDAR PUTERI – Tindakan lima individu menjadikan premis pemborong untuk menyimpan barang seludup sebelum dijual menerusi dalam talian tumpas apabila mereka ditahan di sebuah premis di Jalan Alsagoff, Pontian, 17 Januari lalu.
Timbalan Ketua Pengarah Kastam (Penguatkuasaan dan Pematuhan), Datuk Sazali Mohamad berkata, dalam operasi pada pukul 12.30 tengah hari itu, mereka yang ditahan adalah seorang lelaki tempatan, dua wanita tempatan serta dua wanita warganegara asing berusia antara 25 hingga 45 tahun.
“Dalam operasi itu sejumlah susu tepung, suplemen makanan dan kosmetik bernilai RM471,240 beserta cukai.
“Modus operandi yang digunakan suspek adalah dengan menjadikan premis pemborong sebagai tempat simpanan barangan dagangan tersebut sebelum dijual secara atas talian,” katanya.
Beliau berkata demikian dalam sidang akhbar yang diadakan di Kompleks Penguatkuasaan Kastam Sungai Pulai, Gelang Patah, di sini hari ini.
Sementara itu, Sazali turut memberitahu, pihaknya juga telah menahan empat individu lain bersabit penyeludupan minuman keras tidak bercukai berjumlah RM84,100 di Kawasan Perindustrian SME Indahpura, Kulai pada 1 Januari lalu.

Katanya, suspek yang ditahan terdiri daripada seorang lelaki tempatan, dua lelaki warganegara asing beserta seorang wanita tempatan berusia antara 25 hingga 45 tahun.
“Serbuan dijalankan penguatkuasa mendapati sebanyak 10,815 botol telah disimpan dalam premis berkenaan sebelum dijual kepada orang awam.
“Anggaran dagangan yang telah dirampas adalah bernilai RM17,800 manakala cukai terlibat adalah RM66,300,” katanya.
Tambah Sazali, kedua-dua kes disiasat mengikut Seksyen 135(1)(d) Akta Kastam 1967 yang memperuntuk hukuman denda tidak melebihi RM500,000 atau penjara tidak melebihi lima tahun atau kedua-duanya.-KOSMO! ONLINE


NUBE rayu kerajaan, BNM campur tangan isu pekerja Citibank
Oleh ZULKIFLI MANZOR

23 Februari 2023, 3:20 pm
PETALING JAYA – Kesatuan Kebangsaan Pekerja-pekerja Bank (NUBE) merayu kepada kerajaan dan Bank Negara Malaysia (BNM) campur tangan dalam isu pekerja-pekerja Malaysia ditamatkan perkhidmatan oleh Citibank.
Setiausaha Agung NUBE, J. Solomon berkata, Citibank yang telah beroperasi di Malaysia selama 63 tahun memutuskan untuk menjual perniagaan perbankan penggunanya untuk pulangan tunai yang besar.
“Ini menyebabkan pekerja-pekerja Malaysia ditamatkan perkhidmatan tanpa sebarang pampasan pemberhentian atau bayaran penghargaan daripada hasil jualan.
“Semua perniagaan mempunyai kewajipan moral dan etika dan mereka harus menghormati hak asasi manusia kerana mereka tidak sepatutnya melanggar hak asasi manusia pekerja-pekerja mereka.
“Di Korea Selatan, dalam keadaan yang sama, bank pusat campur tangan dan Citibank membayar tujuh tahun gaji sebagai pampasan untuk penamatan pekerjaan setiap pekerja yang terjejas,” katanya dalam satu kenyataan hari ini.
Solomon berkata, rayuan itu namun tidak diendahkan kerana BNM tidak berminat untuk melihat kepentingan golongan pekerja bergaji paling rendah di negara ini.

Dakwa beliau, BNM bertindak sebagai pembantu kelas perniagaan dan bukan sahaja perniagaan besar tempatan, tetapi juga perniagaan asing.
“Kerajaan pimpinan Perdana Menteri, Datuk Seri Anwar lbrahim harus campur tangan untuk membuat perubahan dalam BNM atas semangat ketelusan dan tadbir urus yang baik yang dijanjikan kerajaan baharu,” katanya. – KOSMO! ONLINE


Ikrar laci plastik rupanya tempah ganja dari Thailand
Oleh KHAIRUL MOHD. ALI

23 Februari 2023, 3:32 pm
ISKANDAR PUTERI – Seorang penuntut institusi pengajian tinggi ditahan di kediamannya di Taman Bukit Dahlia, Pasir Gudang selepas didapati membeli ganja menggunakan perkhidmatan kurier daripada Thailand, pada 9 Februari lalu.
Timbalan Ketua Pengarah Kastam (Penguatkuasaan dan Pematuhan), Datuk Sazali Mohamad berkata, suspek yang ditahan merupakan seorang lelaki warga tempatan berusia 21 tahun.
Katanya, serbuan yang dijalankan pasukan Narkotik Kastam Johor pada pukul 12.15 tengah itu menjumpai satu bungkusan tumbuhan kering mampat iaitu ganja seberat satu kilogram (kg).
“Anggaran keseluruhan nilai rampasan adalah RM2,502.50. Ujian saringan air kencing mendapati suspek positif dadah jenis ganja.
“Siasatan dibuat turut mempercayai ganja berkenaan adalah untuk kegunaan sendiri suspek dan diagihkan bersama rakan-rakannya.
“Pihak berkuasa juga sedang mengesan suspek kedua iaitu abang kepada suspek pertama yang berusia 24 tahun bagi membantu siasatan,” katanya dalam sidang akhbar yang diadakan di Kompleks Penguatkuasaan Kastam Sungai Pulai, Gelang Patah, di sini semalam.

Tambah Sazali, ganja import berkenaan dibawa masuk melalui perkhidmatan syarikat kurier Thailand dimana pengirim membuat pengikraran palsu dengan mencatatkan barang dagangan itu sebagai laci plastik.
“Trend pembelian bahan terlarang seperti dadah dilihat semakin menunjukkan peningkatan apabila kaedah penghantaran itu dikesan banyak digunakan dalam penyeludupan dadah.
“Ini kerana kaedah itu sukar dikesan pihak berkuasa kerana sesiapa pun mempunyai akses untuk mendapatkan bekalan tersebut sekiranya tahu ‘website’ yang menjualnya,” jelasnya.
Kes disiasat mengikut Seksyen 39B Akta Dadah Berbahaya 1952 yang memperuntuk hukuman mati atau penjara seumur hidup.-KOSMO! ONLINE


[VIDEO] Tepukan, sorakan iringi pasukan SMART
Oleh KOSMO!

23 Februari 2023, 3:00 pm
PETALING JAYA – Kumpulan pertama Pasukan Mencari dan Menyelamat Khas Malaysia MAS-01 (SMART) menerima sorakan dan tepukan gemuruh ketika memasuki Lapangan Terbang Gazientep di Turkiye, pada pagi tadi (waktu Malaysia).
Menerusi video yang dikongsi di akaun Facebook SMART, penduduk Gaziantep yang berada di lapangan terbang memberikan sorakan bagi menzahirkan rasa terima kasih kepada pasukan tersebut.
Pasukan SMART juga kelihatan melambai-lambat semula kepada penduduk Gaziantep dengan senyuman terukir di wajah.
Pasukan berkenaan dalam perjalanan pulang ke Malaysia selepas berada 14 hari di ground zero bagi melakukan kerja mencari dan menyelamat (SAR) di wilayah Gazientep, yang terkesan akibat gempa bumi pada 6 Februari lalu.
Terdahulu Kosmo! melaporkan pasukan SMART berjaya menemui 50 mangsa tragedi gempa bumi di selatan Turkiye yang terperangkap di bawah runtuhan setakat 14 Februari.
Malaysia telah menghantar 70 anggota pasukan Smart ke Turkiye bagi membantu misi SAR mangsa gempa bumi di selatan Turkiye sebagai tanda solidariti.

Pada 16 Februari lalu, Turkiye dilanda gempa bumi kuat berukuran 7.8 pada skala Richter dan disusuli gempa bermagnitud 7.6  beberapa jam kemudian.
Kawasan barat laut Syria turut dilanda gempa bumi kuat 7.5 magnitud. – KOSMO! ONLINE

View this post on Instagram

A post shared by Kosmo! Online | Akaun Rasmi (@kosmo_online)


Dewan Rakyat: Kelas KAFA masih sukarela, belum diwajibkan kepada murid Islam
Oleh AHMAD SHAHERMAN SHAMSURI

23 Februari 2023, 3:07 pm
KUALA LUMPUR – Kerajaan tidak bercadang mewajibkan penyertaan kanak- kanak Islam dalam program Kelas Agama dan Fardu Ain (KAFA) dan ia masih bersifat sukarela ketika ini.
Bagaimanapun kata, Menteri di Jabatan Perdana Menteri (Hal Ehwal Agama), Datuk Mohd. Na’im Mokhtar, kerajaan komited dalam melaksanakan pemerkasaan program KAFA secara berterusan untuk memberi manfaat kepada seramai 1,324,440 murid Islam di seluruh Malaysia.
Jelas beliau, perkara itu terbukti melalui evolusi program KAFA telah meningkatkan penyertaan murid Islam ke dalam program terbabit setiap tahun.
Selain itu katanya, bermula tahun 2020 Jabatan Kemajuan Islam (Jakim) telah berusaha untuk melaksanakan penyeragaman kurikulum dan buku teks KAFA untuk digunakan oleh semua agensi pelaksana.
“Tujuan penyelarasan ini dibuat sudah tentunya memberikan manfaat kepada murid Islam yang menyertai program KAFA agar mendapat satu kurikulum yang standard. Ini termasuklah dengan memperkenalkan program KAFA Pra Tahfiz.
“Pada masa sama, kerajaan juga telah meluaskan pelaksanaan KAFA kepada Murid Berkeperluan Pendidikan Khas (MBPK) ke 58 buah sekolah melibatkan 1,589 orang murid,” katanya di Dewan Rakyat hari ini.

Beliau berkata demikian ketika menjawab soalan Abdul Latiff Abdul Rahman (PN-Kuala Krai) yang bertanya adakah Kerajaan bercadang untuk mewajibkan kepada semua murid yang beragama Islam untuk mempelajari KAFA dan mengambil Ujian Penilaian Kelas Kafa (UPKK).-KOSMO! ONLINE


Kerugian banjir tahun lalu menurun kepada RM0.6 bilion
Oleh NURUL IZZATI ZAINI

23 Februari 2023, 3:15 pm
PETALING JAYA – Jumlah kerugian keseluruhan akibat banjir pada tahun lepas di seluruh negara telah menurun kepada RM0.6 bilion bersamaan 0.03 peratus berbanding pada tahun 2021.
Jabatan Perangkaan Malaysia (DOSM) berkata, jumlah tersebut berkurangan berbanding kerugian pada tahun 2021 iaitu sebanyak RM6.1 bilion bersamaan 0.40 peratus bagi semua negeri yang terjejas akibat banjir kecuali Wilayah Persekutuan Labuan dan Putrajaya.
Ketua Perangkawan Malaysia, Datuk Seri Dr. Mohd. Uzir Mahidin, berkata, perolehan data didapati daripada kaedah banci secara bersemuka di kawasan terlibat yang menggunakan soal selidik, kaedah pemerhatian dan panggilan telefon serta data pentabiran diperoleh daripada pelbagai agensi.
Ujarnya, pecahan jumlah kerugian tahun lepas adalah terdiri daripada tempat kediaman (RM157.4 juta), kenderaan (RM18.8 juta) dan pembuatan (RM8.7 juta, premis perniagaan (RM50.3 juta), pertanian RM154.5 juta dan aset awam dan infrastruktur sebanyak RM232.7 juta.
“Dari segi tempat kediaman, Terengganu mencatatkan kerugian tertinggi berjumlah RM84.2 juta, diikuti Kelantan RM44.4 juta dan Kedah RM15.3 juta.
“Terengganu juga mencatatkan jumlah tertinggi bagi kerugian premis perniagaan, berjumlah RM25.3 juta dengan kerugian tertinggi di daerah Hulu Terengganu berjumlah RM10.0 juta diikuti daerah Besut RM6.1 juta dan Setiu RM2.9 juta

“Bagi kerosakan sektor pembuatan, Terengganu turut merekodkan kerugian tertinggi di Malaysia berjumlah RM7.1 juta, diikuti oleh Kelantan RM1.2 juta dan Sabah RM0.3 juta,” katanya dalam kenyataan hari ini.
Tambahnya, bagi kenderaan, tiga negeri yang mencatatkan kerugian tertinggi adalah Kedah dengan nilai sebanyak RM11.5 juta, Terengganu RM3.4 juta dan Kelantan RM2.0 juta.
Sementara itu, DOSM juga telah melancarkan OpenDOSM NextGen sebagai platform yang menyediakan katalog data dan visualisasi yang memudahkan pengguna menganalisis pelbagai jenis data.
Orang ramai yang ingin mengakses data sumber terbuka DOSM NextGen boleh melayari portal https://open.dosm.gov.my. – KOSMO! ONLINE


Pembayar cukai individu, selain individu boleh kemuka Borang Nyata mulai 1 Mac
Oleh KOSMO!

23 Februari 2023, 3:03 pm
PETALING JAYA – Pembayar cukai individu dan selain individu boleh mengemuka Borang Nyata (BN) Tahun Taksiran 2022 dan Tahun Saraan 2022 bagi borang BE, M, BT, MT, P, TF, TP dan E melalui e-Filing mulai 1 Mac ini.
Lembaga Hasil Dalam Negeri (LHDN) dalam kenyataan berkata, pembayar cukai adalah disarankan untuk menggunakan perkhidmatan e-Filing bagi tujuan pengemukaan BN yang boleh diakses melalui portal rasmi LHDN https://www.hasil.gov.my/ > MyTax > Perkhidmatan ezHasil > e-Filing atau secara terus ke MyTax melalui portal https://mytax.hasil.gov.my/ atau aplikasi mobile.
Katanya, manakala bagi ejen cukai pula digalakkan untuk menggunakan perkhidmatan TAeF (https://taef.hasil.gov.my/).
“Pembayar cukai berdaftar yang log masuk kali pertama ke sistem e-Filing perlu mendapatkan No. PIN terlebih dahulu melalui MyTax > Pilih Jenis Pengenalan > No. Pengenalan > hantar dan pilih e-KYC (Mobile) atau e-CP55D (portal).
“Ikuti langkah yang dinyatakan dan muat naik dokumen pengenalan diri sekiranya diperlukan,” kata kenyataan itu di sini hari ini.
Tambah kenyataan itu, tindakan set semula kata laluan bagi pembayar cukai yang terlupa kata laluan boleh dilakukan melalui e-mel yang berdaftar dengan LHDN.

“Sekiranya pembayar cukai masih menghadapi masalah berhubung kata laluan atau No. PIN, pembayar cukai boleh merujuk kepada panduan yang disediakan di
MyTax, menghubungi Hasil Care Line di talian 03-8911 1000 (dalam negara) atau 03-8911 1100 (luar negara), HASiL Live Chat atau mengunjungi kaunter perkhidmatan LHDN yang berhampiran.
“Maklumat lanjut berkenaan Program Memfail BN Bagi Tahun 2023 boleh dirujuk di portal rasmi LHDN atau klik pada pautan pantas versi Bahasa Malaysia di https://www.hasil.gov.my/media/mpofkuqz/programmemfailbn_2023 manakala versi Bahasa Inggeris di https://www.hasil.gov.my/media/esmb4pd1/rffilingprogramme_2023,” ujarnya.
LHDN turut menasihatkan pembayar cukai untuk mengemukakan BN dan membayar cukai pendapatan mereka dalam tempoh yang telah ditetapkan serta status penghantaran BN, proses bayaran balik, e-Lejar dan maklumat Potongan Cukai Bulanan (PCB) boleh disemak melalui MyTax.
“Dokumen pembuktian seperti penyata pendapatan, resit, invois dan lain-lain dokumen berkaitan cukai pendapatan hendaklah dikumpulkan, disusun dengan kemas dan disimpan dengan rapi sekurang-kurangnya untuk tempoh tujuh tahun seperti yang diperuntukkan di bawah Seksyen 82 dan 82A Akta Cukai Pendapatan 1967.
“Ia perlu dilakukan sebagai persediaan untuk memudahkan proses pengisian e-Filing dan semakan pematuhan oleh LHDN pada masa hadapan.
Katanya, sebarang pertanyaan serta maklum balas berkaitan boleh diajukan melalui Hasil Care Line di talian 03-8911 1000 atau 603-8911 1100 (luar negara), HASiL Live Chat dan borang maklum balas di portal rasmi HASiL di pautan pantas https://maklumbalaspelanggan.hasil.gov.my/MaklumBalas/ms-my/public. – KOSMO! ONLINE


JDT mula langkah kanan, dakap erat Piala Sultan Haji Ahmad Shah
Oleh MOHAMAD FAIZAL HASHIM

24 Februari 2023, 11:40 pm
ISKANDAR PUTERI – Juara bertahan, Johor Darul Ta’zim (JDT) memastikan Piala Sultan Haji Ahmad Shah terus berada dalam dakapan setelah menewaskan Terengganu FC (TFC) 2-0 pada perlawanan sumbangsih di Stadium Sultan Ibrahim, di sini malam ini.
Kemenangan tersebut menyaksikan skuad Harimau Selatan menjadi pemilik trofi yang dimenangi sejak 2018 sekali gus mengutip tiga mata pertama.
Skuad kendalian Esteban Solari itu mempamerkan bertenaga sebaik minit pertama dan hampir membuka jaringan ketiga menerusi percubaan Fernando Forestieri, namun sepakan lencongnya sedikit tersasar.
Serangan JDT akhirnya membuahkan hasil pada minit kelima setelah hantaran lintang Bergson Da Silva disempurnakan Juan Muniz yang menanduk bola menewaskan penjaga gol, Mohd. Suhaimi Husin.
Pasukan kendalian Tomislav Steinbruckner hampir dibolosi lagi menerusi percubaan Arif Aiman Hanapi yang mempamerkan kelicikan menggelecek dua pemain TFC sebelum melepaskan rembatan yang diselamatkan penjaga gol.
Skuad Peteh yang ketinggalan itu cuba bangkit menerusi gandingan Adisak Kraison dan Ivan Mamut, namun gagal memberikan impak dan mendatangkan resah buat benteng pertahanan pasukan tuan rumah.

Oscar Arribas (kiri) berjaya menjaringkan gol pertama JDT pada perlawanan sumbangsih merebut Piala Sultan Haji Ahmad Shah menentang Terangganu FC di Stadium Sultan Ibrahim, Iskandar Puteri, hari ini. – Foto oleh RAJA JAAFAR ALI / KOSMO!
Bersambung babak kedua, anak didik Solari yang selesa dengan jaringan satu gol itu menguasai permainan dengan melakukan umpanan hantaran pendek sambil mengintai ruang untuk menambah jaringan.
Pada minit ke-50, Arif Aiman hampir meletakkan nama dalam senarai penjaring menerusi larian ke dalam kotak penalti, namun rembatan pemain lincah itu berjaya dibaca Mohd. Suhaimi yang bersedia menangkap bola kemas.
Arif Aiman terus menjadi duri dalam daging buat Skuad Penyu apabila mencipta jaringan dengan melakukan sepakan lintang yang diusahakan penjaring terbanyak musim lalu, Bergson meletakkan JDT Di kedudukan selesa pada minit ke-57.
Harimau Selatan terus bernafsu menghukum TFC yang dilihat berdepan kesukaran mengekang gandingan serangan Bergson dan Forestieri.
Anak didik Steinbruckner tampak buntu dan hilang punca gagal menemui rentak untuk bangkit pada perlawanan itu dan keputusan kekal ke wisel penamat. – KOSMO! ONLINE


Belanjawan 2023: Ramai kecewa, masih gagal keluar KWSP
Oleh HARRITH HISHAM

24 Februari 2023, 9:59 pm
PETALING JAYA – Segelintir masyarakat meluahkan kekecewaan ekoran tiada pengumuman dibuat berhubung pengeluaran Kumpulan Wang Simpanan Pekerja (KWSP) pada pembentangan Belanjawan 2023 hari ini.
Meskipun begitu, tinjauan Kosmo! di media sosial mendapati, ramai di antara mereka masih berharap berkaitan perkara terbabit bagi mengatasi masalah tekanan kos sara hidup yang dihadapi ketika ini.
“Ingatkan ada sinar, rupanya semakin gelap. Sudahlah ‘single parent’ (ibu tunggal) anak nak ke sekolah, bil elektrik dan air tertunggak dan duit sekarang tinggal RM5 sahaja.
“Cubalah keluarkan KWSP bersasar. Penat dah nak cari duit, hutang makin bertambah. Nak harapkan bantuan keluarga, adik-beradik pun ada tanggungjawab sendiri,” luah Khairulisa Bakrie dalam satu hantaran di Facebook, hari ini.
Dalam pada itu, seorang pengguna dikenali sebagai Ros Zilawati berharap agar pengeluaran KWSP masih dipertimbangkan kerajaan.
“Ya Allah, kami berharap ada sinar buat kami yang memerlukan. Bahagia tak terkira bila pengeluaran ini diluluskan,” ucapnya.

Selain itu, seorang lagi pengguna iaitu Sakry Zaini turut berharap untuk mengeluarkan simpanan KWSP miliknya berikutan syarikat dia bekerja akan menamatkan operasi.
“Bulan Februari ini bulan terakhir aku bekerja. Bulan Mac ini syarikat aku tutup operasi. Nak cari kerja baru semua nak umur 45 tahun ke bawah dan tak tahulah macam mana nak dapatkan kerja sebab itulah aku harapkan pengeluaran KWSP,” ujarnya.
Terdahulu, Perdana Menteri Datuk Seri Anwar Ibrahim mengumumkan sebanyak RM500 caruman akan ditambah ke dalam Akaun 1 bagi ahli KWSP yang berusia 40 hingga 54 tahun.
Anwar yang juga Menteri Kewangan berkata, inisiatif itu akan memberi manfaat kepada hampir dua juta ahli melibatkan peruntukan kira-kira RM1 bilion. – KOSMO! ONLINE


Wanita bibir besar mahu catat rekod tulang pipi
Oleh KOSMO!

24 Februari 2023, 10:30 pm
LONDON – Seorang wanita Bulgaria yang mempunyai bibir terbesar di dunia kini  berusaha untuk memiliki tulang pipi terbesar pula, lapor portal berita Daily Mirror semalam.
Andrea Ivanova, 25,  menjadi tajuk utama berita selepas mendedahkan bahawa dia telah membelanjakan £8,000 (RM42,658) untuk bibirnya dan pastinya gadis tersebut mempunyai rupa yang unik.
Dia memulakan transformasinya pada 2018 dan mahu menjadikan dirinya mirip anak patung Bratz dan untuk tujuan itu, dia menjalani pembedahan pada rahang dan mempunyai pengisi diletakkan di dagunya.
Kini dia mengalihkan perhatiannya ke pipinya dan mempunyai pengisi tulang pipi dengan harapan untuk mencapai tulang pipi terbesar di dunia.
Gadis itu berkata: “Saya mahu sebagai membuat tambahan kepada bibir terbesar di dunia dan untuk mempunyai ulang pipi terbesar juga. Saya telah menjalani empat suntikan asid hyaluronik pada tulang pipi saya setakat ini, tetapi saya akan menjalani dua lagi dalam tempoh seminggu.
“Bagi proses penyembuhan, saya perlu mengelak tekanan kuat pada muka sehingga tiga hari selepas itu. Saya akan meneruskan lebih banyak suntikan untuk menjadikannya lebih besar.”

Sehingga kini, bekas pelajar falsafah itu telah menerima lebih 34 suntikan di bibirnya. – Agensi


Belanjawan 2023: Industri perhotelan perlukan bajet lebih baik, berkesan
Oleh MUHAMMAD HARRITH NOOR HISHAM

24 Februari 2023, 9:36 pm
PETALING JAYA – Kerajaan diminta mempertimbangkan untuk memperkenalkan belanjawan yang lebih baik dan berkesan bagi industri perhotelan dan pelancongan yang telah terkesan teruk sebelum ini akibat pandemik Covid-19.
Presiden Persatuan Hotel Bajet & Bisnes Malaysia (MyBHA), Dr. Sri Ganesh Michiel berkata, ia berikutan Belanjawan 2023 disifatkan tidak memberikan kesan jangka panjang yang positif.
Kata beliau, meskipun sebanyak RM250 juta diperuntukkan, namun penyediaan bajet itu didakwa tidak dapat menyelesaikan ancaman terhadap industri terbabit.
“Dalam mengembalikan keupayaan industri perhotelan, kerajaan seharusnya berupaya memperkenalkan suatu bajet yang lebih berkesan dalam menyelesaikan ancaman-ancaman industri.
“Ia termasuk mendapatkan kembali cukai-cukai yang telah hilang akibat ketiadaan undang-undang khusus untuk mengawal selia penginapan kediaman jangka masa pendek dan semua jenis agensi pelancongan dalam talian (OTA),” katanya dalam kenyataan hari ini.
Dalam pada itu, Ganesh Michiel berkata, pihaknya juga kecewa apabila tiada perubahan terhadap usaha untuk menaikkan Nilai Ambang Tahunan Cukai Perkhidmatan (SST) bagi industri perhotelan.

“Perkara ini telah disuarakan sekian lama iaitu menaikkan kadar SST daripada RM500,000 kepada RM1.5 juta yang mana hotel bajet adalah suatu industri yang digunakan oleh golongan B40,” ujarnya. – KOSMO! ONLINE


Belanjawan 2023: RM100 juta peruntukan Program Jualan Rahmah
Oleh TUAN NURHIDAYAH TUAN AB.GHANI dan MUHAMMAD NAJIEB AHMAD FUAD

24 Februari 2023, 9:31 pm
KUALA LUMPUR – Kementerian Perdagangan Dalam Negeri dan Kos Sara Hidup (KPDN) memfokuskan konsep Payung Rahmah bagi memastikan rakyat terus mendapat pembelaan dalam menghadapi cabaran kenaikan kos sara hidup.
Menterinya, Datuk Seri Salahuddin Ayub berkata, RM100 juta peruntukan bagi Program Jualan Rahmah akan dilaksanakan di semua 222 kawasan Parlimen bagi manfaat kepada golongan berpendapatan rendah.
“Melalui program ini, rakyat akan dapat menikmati harga barangan asas sehingga 30 peratus lebih murah berbanding harga pasaran,” katanya kepada sidang akhbar selepas pembentangan Belanjawan 2023 di sini, hari ini.
Dalam pada itu, beliau berkata, Kerajaan Perpaduan turut prihatin terhadap nasib penduduk di luar bandar di mana sebanyak RM225 juta diluluskan bagi meneruskan Program Pengedaran Barangan Perlu, Gas Petroleum Cecair (LPG) dan ‘Community Drumming’.
“KPDN akan melaksanakan pengedaran barangan keperluan asas kepada penduduk di 822 kawasan pedalaman di Sabah, Sarawak, Terengganu, Pahang, Kelantan dan Kedah termasuk 25 kawasan pengedaran baharu iaitu di Sarawak (Paloh dan Passin), Terengganu (Pasir Raja) dan Kelantan (Kuala Krai).
“Seramai 1.28 juta penduduk luar bandar di enam negeri akan dapat membeli tujuh barangan keperluan iaitu tepung gandum kegunaan am, gula putih bertapis kasar, beras putih dan minyak masak sawit tulen paket satu kilogram (kg) atau botol satu liter.

“Seterusnya, mereka juga akan menerima LPG, petrol RON95 dan diesel pada harga yang ditetapkan oleh kerajaan,” ujar beliau.
Mengulas lanjut, beliau berkata, pihaknya komited dalam memastikan subsidi yang diperuntukkan bakal dinikmati oleh golongan yang layak serta melaksanakan penguatkuasaan bagi mengelak ketirisan subsidi berkenaan.
Selanjutnya, pihaknya menyambut baik pengumuman kerajaan untuk menggubal Akta Kredit Pengguna serta menubuhkan Lembaga Pemantauan Kredit Pengguna bagi mengawal selia perniagaan kredit agar dapat melindungi hak-hak pengguna dan perniagaan.
“KPDN akan terus memastikan peruntukan yang telah dinyatakan dalam Belanjawan 2023 ini digunakan mengikut perancangan agar impak dan manfaat yang baik dapat dinikmati oleh rakyat,” katanya. -KOSMO! ONLINE


Belanjawan 2023: Tawar gaji setimpal, elak ‘lari’ luar negara
Oleh MUHAMMAD NAJIEB AHMAD FUAD dan TUAN NURHIDAYAH TUAN AB.GHANI

24 Februari 2023, 9:24 pm
KUALA LUMPUR – Majikan di negara ini perlu menawarkan gaji lebih tinggi setimpal dengan kemahiran serta pendidikan graduan berkemahiran tinggi bagi mengelakkan bakat tempatan berkhidmat di luar negara.
Menteri Sumber Manusia V. Sivakumar berkata, gaji minimum ditetapkan kerajaan iaitu dengan kadar RM1,500 adalah bukan muktamad, namun ia boleh ditentukan melalui pasaran semasa serta kehendak sesebuah industri itu sendiri.
“Memang untuk pekerja atau orang yang mencari pekerja dalam bidang teknologi tinggi ini, mereka mengharapkan untuk mendapatkan gaji lebih tinggi. Jadi memang pada ketika ini gaji untuk pekerja ini ditetapkan oleh pasaran itu sendiri.
“Saya yakin gaji ditetapkan oleh pasaran ini akan sedikit demi sedikit akan meningkat, kalau kita tidak menaikkan gaji kepada pekerja-pekerja, maka kita akan kehilangan pekerja mahir kita yang mungkin akan tinggalkan negara kita.
“Mungkin juga mereka pergi ke negara lain mencari pendapatan lebih tinggi setimpal dengan kemahiran dan pendidikan mereka. Ini secara langsung akan memberi tekanan untuk menaikkan gaji pekerja itu pada masa akan datang,” katanya kepada pemberita selepas pembentangan Belanjawan di Dewan Rakyat di sini, hari ini.
Sivakumar berkata, kerajaan melalui TalentCorp Malaysia juga ketika ini sedang berusaha menarik semula bakat tempatan untuk berkhidmat semula di negara ini.

“TalentCorp sedang berusaha membawa pulang pekerja atau pakar yang bekerja di negara lain. Jumlahnya agak besar.
“Kami juga sedang mencari kaedah atau mekanisme yang terbaik untuk memastikan bukan sahaja kita membawa mereka yang keluar masuk semula ke negara kita,” ujarnya. – KOSMO! ONLINE


Noor Nabila, Engku Emran dalam proses perceraian?
Oleh KOSMO!

24 Februari 2023, 11:42 pm
PETALING JAYA – Ibarat retak menanti belah. Demikian status terkini rumah tangga pasangan Noor Nabila dengan Engku Emran apabila kedua-duanya kini difahamkan bakal mengakhiri bahtera perkahwinan mereka dengan perceraian.
Memetik sumber rapat kepada pasangan itu, Nabila dan Engku Emran dikatakan sudah tidak lagi tinggal sebumbung sejak beberapa bulan lalu dan sedang dalam proses memfailkan perceraian di mahkamah.
“Status mereka masih lagi tergantung. Apa pun doakan sahaja mereka,” kata sumber tersebut.
Kelibat Engku Emran yang langsung tidak kelihatan sewaktu Nabila dan anaknya, Jebat Jayden berangkat menunaikan umrah semalam, menguatkan keyakinan perkahwinan mereka berada dalam fasa telur di hujung tanduk.
Kisah pergolakan rumah tangga kakak kepada selebriti terkenal Neelofa itu bukan kali pertama menjadi perhatian netizen.
Khabar angin mula tercetus apabila Nabila memadam semua foto bersama Engku Emran termasuk momen pernikahan mereka serta menukar gambar profil akaun Instagramnya pada sekitar Julai tahun lalu.

Bagaimanapun, Nabila yang juga seorang usahawan pernah memuat naik video yang memperlihatkan kelibat Engku Emran sedang menunaikan solat pada Ogos 2022.
Sebelum menikahi Nabila pada 19 Mac tahun 2021, Engku Emran pernah mendirikan rumah tangga dengan selebriti jelita iaitu Erra Fazira dan mempunyai seorang anak perempuan, Engku Aleesya.
Malah dia juga pernah berkahwin dengan aktres popular Indonesia, Laudya Cynthia Bella, namun mereka tidak dikurniakan cahaya mata.
Sementara Nabila pernah berkahwin dengan aktor, Sharnaaz Ahmad pada 31 Mac 2017 dan berpisah pada 9 Julai 2020.
Hasil perkahwinan, mereka dikurniakan seorang anak lelaki, Jebat Jayden. – KOSMO! ONLINE


Liga Europa: Manchester United jumpa Real Betis
Oleh MEJA SUKAN KOSMO!

24 Februari 2023, 10:37 pm
NYON, Switzerland – Jodoh pasukan Manchester United bersama pasukan Sepanyol sangat ‘kuat’ setelah diundi bertemu Real Betis pada aksi pusingan 16 terbaik Liga Europa selepas undian dilakukan sebentar tadi.
Sebagai rekod, skuad The Red Devils kendalian Erik Ten Hag telah mara ke kelompok 16 pasukan terbaik selepas berjaya menundukkan kelab gergasi La Liga, Barcelona dengan agregat 4-3 pada aksi playoff awal pagi tadi.
Keputusan tersebut menyaksikan Betis menjadi kelab ketiga dari Sepanyol yang bakal ditentang oleh United selepas The Catalan dan Real Sociedad pada aksi peringkat kumpulan yang lepas.
Sementara itu, pendahulu Liga Perdana Inggeris (EPL), Arsenal telah diundi bertemu wakil dari Portugal, Sporting Lisbon dengan saingan dijadualkan berlangsung pada 9 Mac untuk aksi pertama dan 16 Mac bagi pusingan kedua.
Pasukan Arsenal mara secara automatik ke peringkat 16 terbaik selepas menjuarai peringkat kumpulan manakala Sporting telah menewaskan Midjylland dengan agregat 5-1 pada aksi playoff awal pagi tadi. – KOSMO! ONLINE
KEPUTUSAN PENUH UNDIAN LIGA EUROPA

PUSINGAN 16 TERBAIK
Union Berlin lwn Union Saint-Gilloise
Sevilla lwn Fenerbahce
Juventus lwn Freiburg
Bayer Leverkusen lwn Ferencvaros
Sporting Lisbon lwn Arsenal
Manchester United lwn Real Betis
AS Roma lwn Real Sociedad
Shakhtar Donetsk lwn Feyenoord


Mayat pemancing dilanggar pukat tunda ditemui
Oleh ISKANDAR SHAH MOHAMED

24 Februari 2023, 9:09 pm
KLANG – Seorang pemancing yang dilaporkan hilang selepas terjatuh dari sampan dinaikinya apabila dilanggar pukat tunda ditemui lemas sekitar perairan Kapar di sini, petang tadi.
Mayat Raiman Suyud, 54, ditemui dalam keadaan terapung oleh nelayan tempatan kira-kira pukul 2.30 petang.
Pengarah Maritim Selangor, Kepten Maritim V. Siva Kumar berkata, pihaknya menerusi bot Perkasa 36 dan agensi lain bergegas ke lokasi kejadian selepas menerima maklumat tersebut.
Katanya, mayat mangsa dibawa ke Jeti Pangkalan Nelayan Sementa bagi proses pengecaman ahli keluarga.
“Hasil pengecaman mengesahkan mangsa adalah Raiman yang dilaporkan terjatuh laut sebelum ini.
“Mayat itu kemudian diserahkan kepada  polis untuk dihantar ke Hospital Tengku Ampuan Rahimah (HTAR) Klang bagi tindakan lanjut,” katanya dalam kenyataan malam ini.

Kosmo! semalam melaporkan Raiman dilaporkan hilang selepas terjatuh dalam laut apabila bot dinaikinya pecah selepas dilanggar pukat tunda bot yang tidak memasang lampu navigasi.
Kejadian berlaku kira-kira pukul 5.30 pagi ketika memancing bersama rakannya di perairan Sementa, Kapar. – KOSMO! ONLINE


Bola logam misteri dipindahkan dari pantai Jepun
Oleh KOSMO!

24 Februari 2023, 10:00 pm
TOKYO  – Sebuah sfera logam terdampar yang mengelirukan penduduk tempatan dan mencetuskan spekulasi meluas telah dipindahkan dari sebuah pantai di bandar Hamamatsu, demikian menurut media tempatan seperti laporan Perbadanan Penyiaran British (BBC) semalam.
Pegawai-pegawai tempatan  berkata, sfera itu  akan disimpan untuk tempoh masa tertentu sebelum dilupuskan tetapi ramai juga mempersoalkan mengapa pihak berkuasa tidak mengeluarkan kenyataan bagi menjelaskan identiti objek tersebut.
Minat terhadap objek  yang digelar sebagai ‘telur Godzilla’ dan didakwa berasal dari angkasa lepas itu  bermula  awal minggu ini selepas seorang penduduk setempat memaklumkan kepada polis tentang kehadirannya.
Polis dan skuad pemusnah bom dihantar untuk memeriksa objek itu.
Pihak berkuasa mengepung kawasan itu dan melakukan ujian X-ray yang tidak mendedahkan lebih banyak maklumat selain mengesahkan bahawa objek itu selamat.
“Saya rasa semua orang di Hamamatsu bimbang dan ingin tahu tentang objek itu tetapi saya lega kerana kerja itu sudah selesai,” kata seorang pegawai tempatan kepada media Jepun.

Ramai juga yang mempersoalkan di media sosial mengapa pegawai-pegawai  Jepun tidak menjelaskan identiti objek tersebut.
Pejabat kejuruteraan awam tempatan Hamamatsu berkata, pihaknya menganggap ia sebagai boya buatan asing. – Agensi


Lelaki Belanda saman wanita Thai lebih RM500,000 kerana tinggalkannya
Oleh KOSMO!

24 Februari 2023, 9:00 pm
BANGKOK –  Dalam satu lagi kes penipuan percintaan, seorang lelaki Belanda cuba mendapatkan 4 juta baht (RM509,161) daripada bekas teman wanitanya di  wilayah Sakhon Nakhon, timur laut Thailand, lapor portal berita Thaiger hari ini.
Lelaki dikenali sebagai Peter itu  mendakwa bahawa wanita berkenaan memperdaya supaya dia menghantar wang berjuta-juta baht untuk membeli tanah dan rumah sebelum bertindak meninggalkannya.
Bagaimanapun, wanita Thailand itu berkata,  lelaki Belanda tersebut yang melakukan kesilapan kerana memulakan hubungan dengannya sedangkan dia sudah berkahwin dengan wanita lain.
Semalam, Peter pergi ke Mahkamah Wilayah Udon Thani bersama peguam untuk memfailkan saman 4 juta baht terhadap seorang wanita Thailand yang namanya tidak didedahkan.
Lelaki itu mendakwa bahawa wanita itu menipu dengan mempengaruhi pemikirannya bahawa mereka akan menjadi pasangan pada masa hadapan.
Dibutakan oleh cinta, Peter telah menjual rumahnya di Belanda dan menghantar wang itu kepada wanita tersebut dan berkata, dia sudah menghantarnya sebanyak 5 juta baht (RM636,452).

Bagaimanapun, pada suatu hari, wanita berkenaan memutuskan hubungan dengan lelaki berkenaan dan bertukar pekerjaan serta berpindah wilayah lain.
Percintaan pasangan itu berakhir tetapi Peter tidak pernah mendapatkan wangnya kembali. – Agensi


Belanjawan 2023: Pemberian sama rata kepada semua pihak
Oleh NURUL IZZATI ZAINI

24 Februari 2023, 9:04 pm
KUALA LUMPUR – Keseluruhan Belanjawan 2023 dianggap sebagai bajet yang seimbang, kata Timbalan Perdana Menteri, Datuk Seri Ahmad Zahid Hamidi.
Beliau berkata, ia ekoran jurang pendapatan dan perbelanjaan negara diturunkan kepada lima peratus berbanding 5.6 peratus sebelum ini.
Jelasnya, pembentangan bajet tahun ini jelas menunjukkan keprihatinan Kerajaan Perpaduan kerana memberikan peluang yang sama rata kepada semua pihak.
“Biarpun pilihan raya sudah berlalu, namun kumpulan sasaran masih dapat, bukan hanya diberikan ruang sama rata, tetapi menunjukkan keprihatinan Kerajaan Perpaduan terhadap rakyat daripada pelbagai kelompok ekonomi,” katanya pada sidang media di Parlimen, hari ini.
Mengulas lanjut mengenai projek tebatan banjir yang akan ditender semula, Ahmad Zahid berkata, penjimatan sebanyak RM2 bilion adalah merupakan satu impak yang besar kepada kerajaan.
“Kadar perolehan akan dibuat secara tender, ini memperlihatkan bahawa tatacara perolehan dibuat dalam projek-projek pembangunan, kita akan lihat dalam perolehan bekalan.

“Sebagaimana diumumkan, Akta Perolehan akan dibentangkan tidak lama lagi,” katanya. – KOSMO! ONLINE


Bajet 2023: Lebih RM300 juta peruntukan buat sukan negara
Oleh MUHAMMAD HELMEE RAMLI

24 Februari 2023, 8:29 pm
KERAJAAN mengumumkan peruntukan RM324 juta bagi tujuan untuk menambah baik program latihan serta kemudahan sukan yang bakal memberikan manfaat kepada semua atlet termasuk atlet para.
Perdana Menteri merangkap Menteri Kewangan, Datuk Seri Anwar Ibrahim ketika membentangkan Bajet 2023 di Dewan Rakyat semalam berkata, peruntukan diberikan itu adalah bagi membangunkan ekosistem sukan secara menyeluruh.
“Peruntukan itu antaranya untuk membangunkan ekosistem sukan yang menyeluruh daripada pencarian bakat sehingga ke acara podium serta untuk tujuan penyelenggaraan dan menaik taraf kemudahan sukan di seluruh negara.
“Kerajaan juga bersetuju potongan cukai sehingga 10 peratus daripada pendapatan agregat diberi kepada individu atau syarikat yang menyumbang kepada organisasi bukan berasaskan keuntungan yang melaksanakan program pembangunan sukan di peringkat akar umbi,” katanya.
Dalam pada itu, beliau yang juga Ahli Parlimen Tambun menjelaskan, sebanyak RM20 juta turut diperuntukkan kepada program perpaduan yang berlandaskan penerapan nilai-nilai murni antara kaum.
“Keutamaan diberikan kepada program sukan, kebudayaan dan kesenian di peringkat sekolah dan komuniti dengan memastikan penglibatan belia dan semua jenis sekolah secara silang budaya.

“Bagi menjayakan program-program ini, kerajaan akan menyediakan dana geran padanan RM50 juta bagi mendorong penajaan sektor swasta untuk program sukan, khususnya sukan berteraskan perpaduan, penganjuran pertandingan di peringkat kebangsaan dan program realiti sukan,” tambahnya.
Pada masa sama, Anwar juga mengumumkan peruntukan RM5 juta kepada Yayasan Kebajikan Atlet Kebangsaan (YAKEB) bermula tahun ini.
“Pada masa sama, kerajaan turut bercadang untuk memberi potongan cukai kepada majikan yang menggaji bekas atlet negara,” ujarnya. – KOSMO! ONLINE


Belanjawan 2023: Peruntukan diberi kecil, tapi besar maknanya
Oleh NURUL IZZATI ZAINI

24 Februari 2023, 8:20 pm
KUALA LUMPUR – Bajet yang dibentangkan kali ini merupakan respon kepada keadaan global, sekali gus dapat meningkatkan daya saing negara dalam ketidaktentuan ekonomi kini.
Timbalan Perdana Menteri, Datuk Seri Fadillah Yusof berkata, beliau menyambut baik komitmen kerajaan khususnya untuk tingkatkan taraf hidup rakyat dan kemakmuran negara.
“Walaupun kementerian kami mendapat peruntukan kecil, tetapi maknanya besar. Salah satu kita nak fokuskan adalah bagaimana ingin tingkatkan pengambilan pekerja tempatan dalam sektor peladangan.
“Kita mengharapkan syarikat-syarikat besar akan dapat mencontohi pekerja tempatan dalam sektor peladangan dan mengurangkan kebergantungan kepada pekerja asing,” katanya dalam sidang media di Bangunan Parlimen, disini, hari ini.
Mengulas lanjut, Fadillah yang juga Menteri Perladangan dan Komoditi berkata, cara untuk membasmi miskin tegar adalah dengan melibatkan petani dan pekebun kecil dalam industri besar.
“Pemberian subsidi sahaja tidak dapat mengeluarkan mereka (petani) daripada kotak kemiskinan.

“Kita nak cuba usaha libatkan petani dan pekebun kecil bersama para industri besar, misalnya mereka menjadi pemegang saham. Jadi dengan itu mereka akan mendapat pendapatan pelbagai.
“Kita sudah berbincang dengan beberapa syraikat, ia telah dipersetujui, tetapi sedang diperincikan. Usaha akan berjaya jika pekebun kecil dan petani bersetuju,” katanya. – KOSMO! ONLINE


Belanjawan 2023: PN ‘dianaktirikan’ dalam bajet
Oleh NURUL IZZATI ZAINI

24 Februari 2023, 8:45 pm
KUALA LUMPUR – Beberapa pemimpin Perikatan Nasional (PN) berasa mereka ‘dianaktirikan’ dan memberikan ‘rating’ lima daripada 10 terhadap pengumuman Belanjawan 2023 hari ini.
Kebanyakan mereka menganggap masih terdapat banyak kelopongan dalam membantu rakyat yang dibelenggu kos sara hidup.
Ahli Parlimen Pasir Mas, Ahmad Fadhli Shaari berkata, pihaknya akan berbincang bagi memberi keputusan sama ada untuk menyokong atau sebaliknya Belanjawan 2023 pada minggu depan.
“Blok pembangkang agak kecewa kerana belanjawan itu tidak menyalurkan peruntukan sama rata kepada negeri ditadbir oleh PN.
“Berhubung peruntukan untuk ahli-ahli Parlimen juga tidak jelas. Boleh jadi ada, boleh jadi tiada. Perkara ini tidak disebut secara jelas oleh Perdana Menteri.
“Pada saya ada ruang untuk tambah baik pada perbahasan pada minggu depan. Oleh itu, kami akan menyatakan sikap pendirian (setuju atau tolak) pada minggu depan,” katanya ketika ditemui pemberita di Parlimen, hari ini.

Tambah, Ahmad Fadhli, meskipun pengumuman belanjawan itu menyentuh soal ketirisan, namun tidak menyebut 1MDB yang menjadi punca utama hutang negara.
Bersependapat dengannya, Ahli Parlimen Machang, Wan Ahmad Fayhsal Wan Ahmad berkata pihaknya bimbang terhadap langkah menstruktur semula entiti ekonomi Bumiputera seperti diumumkan Datuk Seri Anwar Ibrahim.
Katanya, perkara itu tidak jauh seperti mana hasrat bekas Menteri Kewangan Pakatan Harapan (PH), Lim Guan Eng yang mahu melaksanakan perkara tersebut.
“Saya kecewa terhadap Belanjawan 2023 yang dilihat ‘menganaktirikan’ negeri pembangkang.
“Meskipun secara keseluruhan pengumuman itu agak baik, namun ia memerlukan penambahbaikan ketika perbahasan minggu depan.
“Pada hujung minggu ini, kami akan mengadakan Retreat Ahli Parlimen PN untuk meneliti belanjawan ini,” katanya. – KOSMO! ONLINE


Belanjawan 2023: MOT perinci syarat bayaran ujian memandu
Oleh MUHAMMAD NAJIEB AHMAD FUAD

24 Februari 2023, 8:58 pm
KUALA LUMPUR – Kementerian Pengangkutan (MOT) akan memperincikan mekanisme dan syarat berhubung bayaran ujian memandu bagi lesen motosikal kelas B2, lesen teksi, bas dan lesen Lesen Kenderaan Pengangkutan Awam (PSV) e-hailing kepada golongan belia seperti diumumkan dalam Belanjawan 2023 hari ini.
Menterinya, Anthony Loke Siew Fook berkata, ia merupakan inisiatif baharu yang diperkenalkan oleh kerajaan dalam pembentangan Belanjawan 2023.
Katanya, pihak kementerian akan mengkaji segala aspek sebelum sebarang pelaksanaan dilakukan di masa akan datang.
“Tanggungan bayaran ujian memandu untuk lesen motosikal kelas B2 dan lesen teksi, bas dan e-hailing ini untuk membantu golongan belia supaya mereka boleh memulakan pekerjaan dalam (bidang) ekonomi gig.
“Mekanisme terperinci akan kita umumkan kerana hari ini, ia secara sepintas lalu. Saya baru dapat berita baik ini. Dari segi mekanisme pelaksanaan perlu kita perincikan lagi sebelum pelaksanaan ini dapat diumumkan,” katanya pada sidang akhbar selepas pembentangan Belanjawan 2023 di Dewan Rakyat, hari ini.
Ujarnya, kementeriannya juga akan mengkaji semula peruntukan yang diperolehi itu supaya ia boleh disasarkan kepada golongan lain.

Dalam pada itu, Anthony menyambut baik pengumuman dibuat oleh Perdana Menteri, Datuk Seri Anwar Ibrahim dalam meneruskan inisiatif pas bulanan My50 kepada masyarakat.
Katanya, dengan meneruskan inisiatif ini ia dapat menarik lebih ramai pengguna menggunakan pengangkutan awam sekali gus dapat memberi manfaat yang dilaksanakan kerajaan ketika ini.
“Terima kasih kepada Menteri Kewangan (Anwar) kerana meneruskan inisiatif pas bulanan My50 khususnya pengguna-pengguna pengangkutan awam di Lebah Klang supaya inisiatif pas bulanan ini dapat diteruskan.
“Saya jangkakan bahawa pengguna akan melanggan pas bulanan akan meningkat pada tahun ini apabila perkhidmatan Aliran Transit Ringan 2 (LRT2) bermula pada Mac nanti,” katanya. – KOSMO! ONLINE


Belanjawan 2023: ‘Tidak mampu selesaikan masalah tekanan kos sara hidup’
Oleh HARRITH HISHAM

24 Februari 2023, 8:08 pm
PETALING JAYA – Kongres Kesatuan Pekerja-Pekerja di Dalam Perkhidmatan Awam Malaysia (Cuepacs) meluahkan kekecewaan ekoran Belanjawan 2023 yang dibentangkan dilihat tidak mampu menyelesaikan masalah tekanan kos sara hidup.
Presidennya, Datuk Adnan Mat berkata, tiada sebarang komitmen oleh kerajaan untuk menilai semula sistem saraan baharu perkhidmatan awam melalui model gaji dan upah yang mampu meningkatkan pendapatan penjawat awam.
“Faktor gaji dan upah adalah perkara yang mendesak ketika ini kerana kadar semasa dilihat tidak lagi relevan dengan peningkatan kos sara hidup terutama melibatkan keperluan asas seperti makanan, kesihatan dan perumahan.
“Inisiatif kerajaan memberikan pengurangan cukai pendapatan individu sebenarnya tidak memberi kesan yang besar kepada pendapatan boleh guna rakyat terutama penjawat awam,” katanya dalam kenyataan hari ini.
Menurut Adnan, penjawat awam mengharapkan sebuah sistem saraan baharu memandangkan sistem tersebut sudah lama tidak dikaji sejak November 2002 dan tidak lagi sesuai dengan persekitaran ekonomi semasa.
Justeru, Cuepacs berharap kerajaan masih terbuka untuk memperhalusi semula permintaan warga penjawat awam terutama dalam hal-hal yang melibatkan permasalahan kos sara hidup.

“Sebelum ini sudah beberapa kali kerajaan mahu mengkaji sistem saraan perkhidmatan awam, namun sehingga kini tiada apa-apa perkembangan atau khabar gembira yang diterima.
“Adalah besar harapan penjawat awam sekiranya kerajaan dapat mempertimbangkan pandangan dan keluhan kumpulan yang selama ini memberi sokongan yang penuh kepada agenda serta aspirasi kerajaan,” ujarnya. – KOSMO! ONLINE


Bukan ‘level’ saya layan video provokasi – Adam Shahz
Oleh NUR AL-FAIRUZA SYARFA NOR SAIDI

24 Februari 2023, 8:00 pm
KUALA LUMPUR – “Kalau saya layan, apa beza ‘level’ saya dengan dia?,”
Demikian penegasan pelakon Adam Shahz mengenai video berbaur provokasi suami kepada bekas isterinya, Aliff Awang ketika menghadiri perbicaraan di Mahkamah Syariah Shah Alam, Selangor Januari lalu.
Menurut pemilik nama lengkap Nor Shah Azli Abdol Ghani itu, lebih baik dia tidak melayani kerenah orang mahu pun perkara yang tidak setaraf dengannya.
“Saya rasa macam bukan tahap saya untuk melayan atau memberikan reaksi terhadapnya.
“Andai saya membalas sebarang kenyataan daripada video berkenaan, akan merumitkan dan mengeruhkan keadaan.
“Dari sudut orang lain mungkin benda itu nampak seperti provokasi tetapi saya tidak merasakan apa-apa dengan video tersebut,” katanya kepada Kosmo! Online ketika ditemui pada malam gala Sumpahan Syaitan di ibu negara, malam tadi.

Adam juga mengakui tidak terkesan dengan video dikongsikan suami kepada Fatin Afeefa walaupun fokus kamera telefon lelaki tersebut dihalakan ke arahnya.
“Sebenarnya saya tidak tahu apa-apa mengenai video itu sehinggalah selepas keluar mahkamah.
“Telefon saya banyak masuk notifikasi sehingga saya terpaksa berhenti di tepi jalan untuk melihat apa yang dikirimkan ke saya.
“Pada waktu itu, saya baru tahu kewujudan video tetapi saya tiada isu atau terasa langsung,” ujar pelakon berusia 42 tahun itu.
Sebelum ini, Aliff pernah memuat naik sebuah video yang dikatakan ingin memerli Adam ketika mereka menghadiri prosiding perbicaraan kali pertama pada 26 Januari lalu.
Menerusi video tersebut, Aliff menunjukkan serangkap kata-kata yang mahu manusia menggunakan akal seolah-olah nyawa bergantung kepadanya.
Tidak cukup dengan itu, Adam pernah diajak menyelesaikan masalah secara baik tanpa melibatkan prosedur mahkamah oleh pihak Aliff sebelum tampil ke mahkamah.
“Kami tidak pernah berkomunikasi tetapi sebelum kes mahkamah pengawal peribadinya ada menghubungi saya meminta selesaikan hal anak dengan cara baik.
“Namun, saya tidak mahu kerana menyelesaikan masalah hanya dengan janji manusia memang tidak boleh dipercayai selain menyerahkan kepada mahkamah untuk tentukan keputusan.
“Nasihat saya pada pasangan yang ada masalah ke arah proses penceraian, pastikan selesaikan di mahkamah bukan secara sendiri,” jelasnya.
Bagaimanapun, pelakon filem Juvana itu redha jika hak penjagaan anak tidak diberikan kepadanya tetapi dia tetap mahu meluangkan masa bersama anak perempuannya, Ivy Herra Sophia, 8.
“Kalau ikutkan saya failkan permohonan hak penjagaan penuh.
“Namun, kalau dia rasa okey untuk menjaga anak saya okey sahaja cuma saya mahukan lawatan dan bermalam.
“Itu anak perempuan saya, sebagai ayah saya perlu tahu bagaimana dia membesar, dengan siapa dan pergi ke mana,” luahnya.
Biarpun berdepan kesukaran mendapatkan maklumat tentang Ivy, Adam percaya seorang anak tetap akan mencari bapa kandungnya suatu hari nanti.
“Saya percaya dia mencari saya sebab ikutkan dia lebih rapat dengan saya.
“Sampai sekarang saya tidak tahu apa-apa maklumat mengenai keberadaannya,” tuturnya.
Bulan lalu, Adam dan bekas isterinya, Fatin Afeefa menghadiri prosiding perbicaraan kali pertama berhubung hak penjagaan anak tunggal mereka.
Terdahulu, Adam dan Fatin berkahwin pada Disember 2013 dan dikurniakan seorang anak perempuan, namun bercerai sekitar Mei 2017. – KOSMO! ONLINE


Belanjawan 2023 libatkan peruntukan RM388.1 bilion
Oleh Abdul Rahman Razali

24 Februari 2023, 8:19 pm
Belanjawan 2023 libatkan peruntukan RM388.1 bilion | 15 MINIT MMTV 24 FEBRUARI 2023.


Empat warga emas maut nahas kereta, treler
Oleh ASLIZA MUSA

24 Februari 2023, 8:02 pm
BUKIT GANTANG – Empat warga emas maut setelah kereta dinaiki mereka terlibat nahas dengan sebuah treler di Jalan Sungai Baru, Trong dekat sini petang tadi.
Mangsa yang maut dikenali Ng Swee Ho, 67; Ng Ah Mooi, 63; Chew Yang Kim, 77, dan Kor Siok Har, 64.
Ketua Balai Bomba dan Penyelamat (BBP) Trong, Mohd. Shahidan Hassan berkata, maklumat kemalangan itu diterima pada pukul 5.31 petang.
Katanya, kemalangan itu membabitkan sebuah kereta jenis Toyota Vios dinaiki kesemua mangsa dan treler muatan batu arang.
“Kemalangan itu mengakibatkan empat mangsa menaiki kereta tersepit di dalam kenderaan.
“Kesemua mangsa disahkan meninggal dunia oleh pegawai perubatan di lokasi kejadian manakala pemandu treler tidak cedera,” katanya ketika dihubungi di sini, hari ini.

Menurut beliau, anggota menjalankan operasi menggunakan peralatan menyelamat untuk membawa keluar kesemua mangsa yang tersepit.
“Mayat mangsa diserahkan kepada pihak polis untuk tindakan lanjut. Operasi tamat pada pukul 7.23 petang,” katanya. – KOSMO! ONLINE


Harap orang ramai tidak pandang serong terhadap UiTM
Oleh MOHAMAD NAUFAL MOHAMAD IDRIS

24 Februari 2023, 6:32 pm
SHAH ALAM – Orang ramai diminta tidak memandang serong Universiti Teknologi Mara (UiTM) susulan isu yang dihadapi sayap perniagaannya, UiTM Holdings Sdn. Bhd. (UiTM Holdings) ketika ini.
Pengerusi Lembaga Pengarah Universiti UiTM, Prof. Datuk Dr. Raduan Che Ros berkata, isu berkenaan telah sedikit mencalar universiti berkenaan walaupun bahagian pendidikan universiti, iaitu UiTM tidak terlibat dalam apa yang berlaku terhadap UiTM Holdings.
“UiTM dan UiTM Holdings adalah dua entiti berbeza, jadi tidak sepatutnya UiTM pula yang dipandang serong oleh orang awam disebabkan isu yang melanda UiTM Holdings.
“Apapun, kes yang melibatkan UiTM Holdings ini masih dalam siasatan pihak berkuasa, jadi saya tak boleh masuk campur kes tersebut,” katanya selepas menghadiri majlis sesi perjumpaan di antara Pengerusi LPU UiTM dengan pengurusan kanan universiti itu di UiTM Shah Alam, hari ini.
Menurutnya, UiTM Holdings ditadbir secara sendiri dan berdaftar dengan Suruhanjaya Syarikat Malaysia (SSM) utuk menjadi sebuah syarikat yang sah.
Mengulas mengenai kejatuhan ranking UiTM dalam badan pemerhati universiti antarabangsa, Times Higher Education (THE), Raduan menjelaskan bahawa pihak pengurusan kini bertekad untuk meningkatkan ranking universiti pada masa akan datang. – KOSMO! ONLINE


Belanjawan 2023: Peruntukan RM388.1 bilion, terbesar dalam sejarah
Oleh HARRITH HISHAM

24 Februari 2023, 6:35 pm
PETALING JAYA – Kerajaan hari ini membentangkan Belanjawan 2023 melibatkan peruntukan sebanyak RM388.1 bilion yang mana merupakan terbesar dalam sejarah negara.
Belanjawan 2023 difahamkan meliputi 12 ikhtiar merangkumi pelbagai aspek bagi menangani ketidatentuan ekonomi yang dibentangkan Perdana Menteri Datuk Seri Anwar Ibrahim di Parlimen, hari ini.
Sebelum ini, pada 7 Oktober 2022, bekas Perdana Menteri Datuk Seri Ismail Sabri Yaakob telah membentangkan belanjawan sebanyak RM372.3 bilion. – KOSMO! ONLINE


Ibu muda, kekasih menunggu hukuman rotan
Oleh KOSMO!

24 Februari 2023, 7:37 pm
BANDA ACEH – Seorang ibu muda berumur 33 tahun dan kekasihnya iaitu seorang pemuda berumur 23 tahun yang berzina kini menunggu hukuman rotan sebanyak 100 kali, lapor portal berita Tribuntoraja,com hari ini.
Hubungan yang dilakukan oleh lelaki dan wanita tersebut dilakukan atas dasar suka sama suka dan pengakuan mereka dibuat di depan hakim Mahkamah Syariah Takengon.
Menurut portal berita tersebut, kedua-dua mereka turut bersumpah melakukan perzinaan tanpa paksaan mana-mana pihak.
Setelah mendengar semua keterangan, Hakim Tunggal Taufik Ridha kemudian memutuskan bahawa ibu muda tersebut dan lelaki berkenaan telah terbukti secara sah serta meyakinkan mereka bersalah melakukan zina.
Hakim itu membuat keputusan kelmarin dan kedua-dua pesalah tersebut ditahan sehingga pelaksanaan hukuman rotan 100 kali itu dilaksanakan.
Kedua-dua mereka didapati bersalah hukum kanun Aceh tahun 2014.

Mereka melakukan zina pada 29 September tahun lalu bertempat di rumah wanita berkenaan yang ketika itu masih bergelar isteri orang di Kabupaten Aceh Tengah dan kedua-duanya kemudian ditangkap penduduk tempatan.
Kedua-dua pesalah itu kemudian dibawa penduduk dan diserahkan kepada pihak berkuasa untuk diadili di bawah hukum hudud. – Agensi


Nazifuddin perlu kerja keras rebut Naib Ketua Pemuda UMNO
Oleh MOHD. RAFIE AZIMI

24 Februari 2023, 6:39 pm
ALOR SETAR – Status selaku anak kepada bekas Perdana Menteri dan Presiden UMNO, Datuk Seri Najib Tun Razak tidak menjamin laluan mudah buat Datuk Mohammad Nazifuddin untuk merebut jawatan Naib Ketua Pemuda UMNO dalam pemilihan kali ini.
Menurut Mohammad Nazifuddin, 39, beliau sedar dengan kedudukannya yang tidak hadir dari ‘kilang’ Pemuda dan keadaan itu memerlukannya berusaha keras bagi memperkenalkan diri kepada para perwakilan.
Namun begitu, beliau tetap yakin mengenai keterbukaan dalam UMNO yang cuba dibawanya dengan parti itu wajar dilihat sebagai sentiasa menerima perubahan, selain mengutamakan sokongan anak muda dalam memacu kemajuan negara.
“Seperti ada kemungkinan untuk menang, saya juga ada kemungkinan untuk kalah tanpa mengira sama ada saya ini anak Najib atau tidak.
“Saya tahu yang saya bukan datang dari ‘kilang’ Pemuda, tetapi kita kena berikan mesej bahawa Pemuda UMNO boleh berubah dan sentiasa terbuka untuk menerima sesiapa saja bagi bersama parti ini,” katanya.
Beliau berkata demikian pada sidang akhbar selepas Majlis Pengenalan Calon-calon Pergerakan Pemuda UMNO peringkat negeri Kedah di Pejabat Badan Perhubungan UMNO Kedah di Bangunan Tunku di sini hari ini. – KOSMO! ONLINE


Belanjawan 2023: RM500 dikredit dalam akaun pencarum KWSP simpanan bawah RM10,000
Oleh NUR ALWANI ZAFIRAH KHAIRUL

24 Februari 2023, 6:26 pm
PETALING JAYA – Bagi ahli Kumpulan Wang Simpanan Pekerja (KWSP) yang berusia 40 hingga 54 tahun dengan simpanan kurang RM10,000 di dalam Akaun 1, kerajaan bersetuju untuk menambah caruman simpanan sebanyak RM500.
Perdana Menteri, Datuk Seri Anwar Ibrahim berkata, program ini akan memberi manfaat kepada hampir 2 juta ahli KWSP melibatkan peruntukan hampir RM1 bilion.
“Kerajaan beriltizam untuk membantu rakyat membina semula simpanan persaraan mereka bagi memastikan simpanan yang ada kelak mencukupi untuk membiayai hari persaraan.
“Pada masa yang sama, Kerajaan berharap Rakyat yang mempunyai simpanan persaraan yang mencukupi akan terus menyumbang supaya semua lapisan pencarum mendapat manfaat,” katanya ketika membentangkan Belanjawan 2023 Malaysia Madani di Dewan Rakyat hari ini. – KOSMO! ONLINE


Belanjawan 2023: Projek Sabah, Sarawak akan disegerakan
Oleh NURUL IZZATI ZAINI

24 Februari 2023, 7:44 pm
KUALA LUMPUR – Timbalan Perdana Menteri, Datuk Seri Fadillah Yusof berkata, projek di Sabah dan Sarawak akan disegerakan dengan peruntukan khas lebih RM20 bilion yang diberikan dalam belanjawan tahun ini.
Beliau yang juga Menteri Perladangan dan Komoditi, Datuk Seri Fadillah Yusof berkata, beliau berterima kasih kepada Perdana Menteri kerana meneruskan projek-projek yang tertangguh terutamanya projek Lebuh Raya Pan Borneo.
“Saya berbesar hati Perdana Menteri ingin meneruskan projek ini dan turut memberikan peruntukan khusus sebanyak RM6.5 bilion untuk Sabah dan RM5.6 bilion bagi Sarawak.
“Saya telah diarahkan secara spesifik untuk melihat projek lebuh raya berkenaan dan memastikan ianya dapat disiapkan dalam kadar yang segera.
“Di samping projek lebuh raya berkenaan, laluan di sempadan Sabah, Sarawak dan Kalimantan juga akan dinaik taraf ekoran Kalimantan akan menjadi ibu negara Indonesia yang baharu,” katanya dalam sidang akhbar di Bangunan Parlimen, hari ini.
Tambah Fadillah, Geran Khas Sarawak di bawah Perkara 11D Perlembagaan Persekutuan juga telah dinaikkan peruntukannya kepada RM300 juta tiap-tiap tahun.

Ujarnya, semua projek di bawah RM50 juta juga akan dipercepatkan dan telah dipersetujui oleh Jabatan Teknikal Sabah dan Sarawak.
“Saya lihat bajet kali ini memperuntukkan jumlah yang besar dan tidak akan berjaya melainkan meningkatkan pelaksanaan.
“Hubungan baik dengan Kerajaan Persekutuan supaya dapat merangkakan dan mencari jalan penyelesaian untuk tingkatkan kemakmuran negara,” katanya. – KOSMO! ONLINE


Banduan belasah rakan sel sampai mati kerana ‘curi’ roti
Oleh DIYANATUL ATIQAH ZAKARYA

24 Februari 2023, 6:26 pm
MELAKA – Seorang banduan di Penjara Sungai Udang di sini bertindak memukul rakan selnya sehingga mati gara-gara mengesyaki mangsa mengambil bahagian rotinya, Jumaat lalu.
Mangsa yang merupakan warga Indonesia berusia 47 tahun disahkan meninggal dunia pada pukul 6.28 petang semalam selepas tujuh hari menerima rawatan di Hospital Melaka.
Ketua Polis Daerah Melaka Tengah Asisten Komisioner Christopher Patit berkata, pergaduhan dipercayai berlaku selepas suspek yang merupakan warga tempatan berusia 34 tahun mengesyaki mangsa mengambil bahagian roti miliknya yang dibekalkan oleh pihak penjara sehingga menyebabkannya kelaparan.
“Pada pukul kira-kira 2 petang, suspek dikatakan baru sahaja selesai sembahyang dan didatangi mangsa.
“Mereka kemudian berbual dan suspek bertanya kepada mangsa adakah dia telah mengambil bahagian rotinya, namun banduan Indonesia itu menafikan dengan meninggikan suaranya menyebabkan suspek bertindak memukulnya,” katanya dalam satu kenyataan akhbar di sini, hari ini.
Tambahnya, suspek sedang menjalani hukuman pemenjaraan selama 16 tahun sejak 11 Mac 2016 sehingga 3 September 2032 atas kesalahan Seksyen 304(A) Kanun Keseksaan kerana menyebabkan kematian dengan cuai.

Sementara itu mangsa dipenjarakan sejak 21 November 2022 dan sepatutnya dibebaskan pada 9 Jun depan atas kesalahan Seksyen 6(1)(c) Akta Imigresen 1959/63.
Ujarnya, seorang banduan warga Nigeria merupakan saksi utama yang melihat suspek memukul mangsa dan telah cuba meleraikan pergaduhan itu.
“Suspek mengaku telah menumbuk bahagian sebelah mata dan pipi kanan mangsa sehingga dia terhantuk ke dinding.
“Setelah mangsa jatuh, suspek memijak bahagian paha lelaki itu menggunakan bahagian tumitnya dan menendang dada mangsa beberapa kali sebelum mengangkat dan menghumbannya di kawasan bilik air,” katanya.
Jelasnya, akibat pergaduhan itu mangsa mengalami kecederaan pendarahan di dalam kepala, benjolan di bahagian kiri kepala, luka di bahagian mata sebelah kiri dan telinga kiri.
Christopher berkata, suspek kini disiasat mengikut Seksyen 302 atas kesalahan membunuh yang jika sabit kesalahan boleh dikenakan hukuman gantung sampai mati. – KOSMO! ONLINE


Teh susu Thai No.7, kopi Ipoh, air bandung digemari pelancong asing
Oleh KOSMO!

24 Februari 2023, 6:37 pm
BANGKOK – Minuman teh Thailand atau Teh Susu menduduki tempat ketujuh dalam senarai Minuman Bukan Beralkohol TasteAtlas di dunia, lapor portal berita Thaiger semalam.
TasteAtlas ialah laman web tentang panduan makanan serta minuman yang menyediakan maklumat tentang hidangan tradisional dan asli dari seluruh dunia.
Para pengguna boleh mencari makanan dan minuman menarik mengikut wilayah, negara atau ramuan dan mereka boleh memberikan cadangan makanan atau resipi kepada laman web tersebut.
Teh susu cara Hong Kong menduduki tempat pertama  diikuti oleh minuman Aguas Frescas dari Mexico manakala minuman chai masala berada di tangga ketiga  senarai itu.
Teh mint Maghribi berada di kedudukan keempat dan diikuti oleh minuman Horchata dari Mexico. Minuman Salep dari Turkiye berada di tangga keenam disusuli oleh teh susu Thailand di tempat ketujuh.
Minuman El submarino menduduki tangga kelapan  diikuti oleh minuman Ristretto dari Itali dan minuman India, Darjeelin berada di tangga kesepuluh.

Dua minuman Malaysia turut berada dalam senarai tersebut iaitu Ipoh White Coffee di tangga ke-36 manakala air Bandung menduduki tempat ke-77.
Asal-usul teh Thailand  tidak jelas tetapi dipercayai dipengaruhi oleh budaya teh Cina dan India namun ia dipopularkan pada abad ke-20 oleh masyarakat Thai berketurunan Cina di negara berkenaan. – Agensi


Belanjawan 2023: Elaun RM100 sehari buat pasukan SAR ke Turkiye, Syria
Oleh NUR ALWANI ZAFIRAH KHAIRUL

24 Februari 2023, 6:33 pm
PETALING JAYA – Kerajaan bersetuju untuk memberi elaun khas RM100 sehari kepada semua ahli pasukan mencari dan menyelamat (SAR) negara yang terlibat di dalam misi di Turkiye dan Syria.
Menurut Perdana Menteri, Datuk Seri Anwar Ibrahim, elaun ini adalah sebagai tanda penghargaan kerajaan ke atas jasa besar yang diberikan atas nama kemanusiaan.
Beliau berkata demikian ketika membentangkan Belanjawan 2023 Malaysia Madani di Dewan Rakyat hari ini. – KOSMO! ONLINE


Kematian dua warga asing di tempat kerja disiasat
Oleh SITI NUR MAS ERAH AMRAN

24 Februari 2023, 7:55 pm
SEBERANG PERAI – Jabatan Keselamatan dan Kesihatan Pekerjaan (JKKP) Pulau Pinang giat menjalankan siasatan secara berasingan berhubung dua kes kemalangan di tempat kerja membabitkan kematian dua warga asing di sini, hari ini.
Pejabat Pengarah JKKP Pulau Pinang dalam kenyataan berkata, notis larangan dan meminta kerja-kerja di dua lokasi kejadian dihentikan serta-merta telah dikeluarkan sehingga siasatan selesai dijalankan.
“Kes pertama membabitkan seorang lelaki warga Bangladesh yang telah disambar api ketika menjalankan kerja pembersihan sisa skrap di sebuah kilang di kawasan perindustrian Perai pada 10 Februari lalu kira-kira pukul 10.50 pagi.
“Kes kedua pula melibatkan seorang lelaki warga Pakistan berusia 41 tahun yang jatuh dari tangga ketika menjalankan kerja menukar lampu rosak di sebuah kilang di Taman Perindustrian Batu Kawan pada 17 Februari lalu kira-kira pukul 2.40 petang.
“Kedua-duanya dilaporkan meninggal dunia di hospital ketika sedang menerima rawatan sejak satu ke dua minggu yang lalu,” katanya.
Susulan kejadian itu, JKKP negeri akan mengambil tindakan perundangan ke atas pihak yang bertanggungjawab sekiranya didapati terdapat pelanggaran di bawah peruntukan Aka Keselamatan dan Kesihatan Pekerjaan 1994.

“JKKP memandang serius setiap kemalangan melibatkan pekerja mahupun orang awam dan majikan mempunyai kawalan penuh ke atas sebarang aktiviti di tempat kerja.
“Majikan perlu bertanggungjawab untuk mengenal pasti terlebih dahulu bahaya di tempat kerja, membuat penilaian risiko dan seterusnya mengadakan kawalan risiko yang berkesan sebelum pekerja menjalankan aktiviti kerja,” katanya. – KOSMO! ONLINE


Belanjawan 2023: RM10 juta geran operasi NSRC atasi isu scam
Oleh SITI A'ISYAH SUKAIMI

24 Februari 2023, 6:03 pm
PETALING JAYA – Sejumlah RM10 juta disediakan untuk geran pengoperasian National Scam Response Centre (NSRC) sekali gus mengukuhkan pusat itu dalam memerangi jenayah penipuan dalam talian atau scam.
Perdana Menteri, Datuk Seri Anwar Ibrahim mengumumkan peruntukan itu pada Ucapan Belanjawan 2023 di Dewan Rakyat, hari ini.
“Jenayah penipuan dalam talian atau scam kini semakin parah. Untuk tahun 2022, lebih 25,000 jenayah direkodkan dengan kerugian sebanyak RM850 juta.
“Walaupun kerajaan telah menubuhkan NSRC, tetapi belum ada dasar seragam dalam menangani isu ini kerana setiap institusi perbankan mengeluarkan garis panduan masing-masing.
“Sehubungan itu, bagi mengukuhkan peranan NSRC, sejumlah RM10 juta disediakan bagi geran pengoperasian,” katanya.
Beliau berkata, Bank Negara juga akan menguatkuasakan dasar ‘kill switch’ kepada semua institusi perbankan bagi membolehkan pengguna sendiri mengambil tindakan segera membekukan akaun mereka.

Ini termasuk kad ATM daripada digunakan sekiranya terdapat aktiviti yang mencurigakan. – KOSMO! ONLINE


Karnival Kerjaya Perkeso tawar 5,000 peluang pekerjaan
Oleh KOSMO!

24 Februari 2023, 6:19 pm
PETALING JAYA – Lebih 5,000 peluang pekerjaan bakal ditawarkan pada Karnival Kerjaya MYFutureJobs dan Skim Keselamatan Sosial Suri Rumah 2023 Pertubuhan Keselamatan Sosial (Perkeso) yang akan diadakan di Batu Gajah, Perak pada 25 dan 26 Februari ini.
Menteri Sumber Manusia, Tuan V. Sivakumar dijangka merasmikan karnival itu.
Perkeso dalam satu kenyataan berkata, ia merupakan sebahagian siri jelajah yang bermula dengan Pelancaran Skim Keselamatan Sosial Suri Rumah & Karnival Kerjaya MYFutureJobs di Pusat Konvensyen Kuala Lumpur pada 11 dan 12 Februari lalu.
Katanya, pada karnival itu, 25 majikan mengambil bahagian untuk memberi peluang pekerjaan.
“Antaranya Perak Community Specialist Hospital, Mydin Mohammed Holdings Berhad, Maybank Berhad, Samsung Electronics (M) Sdn Bhd, 99 Speedmart Sdn Bhd, Genting Malaysia Berhad, McDonald’s Malaysia, 7-Eleven Malaysia Sdn Bhd, Flextronics Technology (Penang) Sdn. Bhd. dan AEON Co. (M) Berhad,” kata kenyatan itu semalam.
Perkeso bekerjasama dengan Majlis Daerah Batu Gajah dan Pusat Aspirasi Anak Perak bagi menjayakan karnival dua hari itu.

Perkhidmatan yang disediakan termasuk pendaftaran di Portal MYFutureJobs, bantuan penyediaan resume serta khidmat nasihat dan bimbingan kerjaya daripada Pegawai Perkhidmatan Pekerjaan Perkeso.
Portal Pekerjaan Negara MYFutureJobs, yang merupakan tonggak kepada perkhidmatan pekerjaan Perkeso, sehingga kini telah membantu 776,742 orang pencari kerja memperoleh pekerjaan.
Sementara itu, sejajar dengan matlamat untuk membangunkan jaringan keselamatan sosial yang komprehensif dan inklusif di Malaysia, Skim Keselamatan Sosial Suri Rumah (SKSSR) telah dilaksanakan pada 1 Disember 2022.
Sepanjang program dua hari itu, booth pameran SKSSR disediakan untuk memberi penerangan kepada pengunjung dan membolehkan golongan suri rumah membuat pendaftaran dan mencarum menerusi skim tersebut. – KOSMO! ONLINE


Belanjawan 2023: Elaun guru KAFA naik, kini RM1,100
Oleh NUR ALWANI ZAFIRAH KHAIRUL

24 Februari 2023, 6:02 pm
PETALING JAYA – Bagi menghargai jasa dan keringat guru Kelas Agama dan Fardhu Ain (KAFA), kerajaan bersetuju untuk menaikkan elaun mengajar sebanyak RM100 kepada RM1,100 dengan peruntukan tambahan lebih RM40 juta.
Peruntukan tersebut melibatkan kira-kira 35,000 guru KAFA yang berdaftar di seluruh negara.
Perkara itu diumumkan Perdana Menteri, Datuk Seri Anwar Ibrahim ketika membentangkan Belanjawan 2023 Malaysia Madani di Dewan Rakyat hari ini.
Tambahnya lagi, kerajaan turut memberikan sumbangan khas sebanyak RM600 kepada imam, bilal, tok siak, noja, marbut, guru KAFA dan guru takmir melibatkan seramai 70,000 orang. – KOSMO! ONLINE


Belanjawan 2023: Diskaun PTPTN hingga 20 peratus selama 3 bulan
Oleh NUR ALWANI ZAFIRAH KHAIRUL

24 Februari 2023, 6:12 pm
PETALING JAYA – Kerajaan bersetuju untuk memberikan diskaun bayaran balik pinjaman Perbadanan Tabung Pendidikan Tinggi Nasional (PTPTN) sehingga 20 peratus selama tiga bulan bermula 1 Mac ini.
Perdana Menteri, Datuk Seri Anwar Ibrahim berkata, langkah itu bertujuan bagi meringankan beban kewangan peminjam yang terkesan.
Kerajaan bersetuju untuk memberikan penangguhan bayaran balik kepada peminjam berpendapatan bulanan RM1,800 ke bawah untuk tempoh selama enam bulan.
“Permohonan penangguhan ini boleh dibuat mulai 1 Mac 2023,” katanya ketika membentangkan Belanjawan 2023 Malaysia Madani di Dewan Rakyat hari ini. – KOSMO! ONLINE


Belanjawan 2023: Peruntukan pembangunan RM6.5b untuk Sabah, RM5.6b Sarawak
Oleh HARRITH HISHAM

24 Februari 2023, 6:08 pm
PETALING JAYA – Negeri Sabah dan Sarawak terus meraih manfaat besar daripada peruntukan pembangunan masing-masing yang berjumlah RM6.5 bilion dan RM5.6 bilion.
Perkara itu diumumkan Perdana Menteri, Datuk Seri Anwar Ibrahim ketika membentangkan Belanjawan 2023 di Parlimen hari ini.
“Antara peruntukan itu termasuk perancangan untuk membangunkan bandar-bandar yang bersempadan dengan Kalimantan, Indonesia seperti Kalabakan, Sabah serta Ba’kelalan, Sarawak dengan kos RM1 bilion sebagai langkah menyambung perpindahan ibu negara Indonesia ke Kalimantan,” katanya.
Selain itu, menurutnya, lebih RM2.5 bilion disediakan bagi melaksanakan projek-projek melibatkan prasarana awam yang kebanyakannya untuk manfaat Sabah dan Sarawak melibatkan projek jalan dan lampu jalan serta bekalan air dan elektrik. – KOSMO! ONLINE


Belanjawan 2023: Bantuan Khas Aidilfitri RM700 kepada penjawat awam, RM350 pesara kerajaan
Oleh HARRITH HISHAM

24 Februari 2023, 6:16 pm
PETALING JAYA – Kerajaan bersetuju memberikan Bantuan Khas Kewangan Aidilfitri sebanyak RM700 kepada semua penjawat awam Gred 56 ke bawah termasuk lantikan kontrak.
Perdana Menteri, Datuk Seri Anwar Ibrahim berkata, sebanyak RM350 juga akan disalurkan kepada pesara kerajaan untuk tujuan sama.
“Dalam kita melangkah ke bulan Ramadan serta bagi menghargai jasa dan pengorbanan penjawat awam, kerajaan bersetuju untuk menyalurkan Bantuan Khas Kewangan Aidilfitri.
“nsya-Allah, bayaran akan dibuat pada bulan April 2023,” katanya. – KOSMO! ONLINE


Kerbau dirempuh melambung jatuh atas bumbung kereta
Oleh TOREK SULONG

24 Februari 2023, 6:12 pm
PASIR PUTEH – Seorang wanita parah manakala suami dan tiga orang anak cedera ringan selepas kereta dinaiki mereka merempuh seekor kerbau yang kemudiannya melambung dan menghempap bumbung kereta di Kilometer 2.6, Jalan Pintas Pasir Puteh-Tok Bali, di sini malam tadi.
Dalam kejadian kira-kira pukul 11.10 malam itu, wanita tersebut yang duduk ditempat duduk penumpang depan cedera dipercayai akibat dihempap haiwan tersebut.
Ketua Polis Daerah Pasir Puteh, Superintendan Zaizul Rizal Zakaria berkata, siasatan mendapati, seorang lelaki berusia 27 tahun memandu kereta jenis Volkswagen Jetta bersama empat penumpang.
Menurutnya, semasa tiba di kawasan berhampiran Pasar Borong Pasir Puteh di sini, kereta tersebut merempuh seekor kerbau yang dipercayai berada di laluan Tok Bali.
“Kejadian itu menyebabkan kerbau tersebut melambung sebelum menghempap bumbung kereta yang dinaiki kelima-lima mangsa.
“Pemandu kereta dan tiga kanak-kanak yang duduk di tempat duduk belakang cedera ringan manakala seorang wanita cedera parah,” katanya dalam satu kenyataan, hari ini.

Zaizul Rizal memberitahu, orang ramai yang mempunyai maklumat berkaitan kemalangan tersebut boleh menghubungi Pegawai Penyiasat Trafik, Sarjan Mohd. Jalani Mokhtar di talian 019-989 9469 untuk membantu siasatan.
Katanya, kes disiasat mengikut Seksyen 43 (1) Akta Pengangkutan Jalan 1987.
Difahamkan, lokasi kemalangan merupakan kawasan penduduk setempat menternak kerbau secara lepas sehingga mengganggu penguna jalan raya. – KOSMO! ONLINE


JDT tekad pertahan kejuaraan Liga Super
Oleh MEJA SUKAN KOSMO!

24 Februari 2023, 6:00 pm
TIDAK banyak yang perlu dikatakan mengenai sang juara Liga Super sembilan kali berturut-turut, Johor Darul Ta’zim (JDT) yang dijangka tidak mempunyai masalah untuk melebarkan rekod pada kempen musim ini.
Di atas kertas, skuad Harimau Selatan memiliki barisan pemain terbaik di negara ini tidak kira dalam kalangan anak tempatan, pemain berdarah warisan atau bintang import yang ternyata berada dalam kelas tersendiri.
Mungkin ramai yang katakan pasukan JDT sudah mencapai klimaks prestasi selepas berjaya ‘sapu bersih’ semua empat trofi utama Liga Malaysia (Liga M) pada musim lalu seperti Liga Super, Piala FA, Piala Malaysia dan Piala Sumbangsih.
Namun, pemilik kelab yang juga Tunku Mahkota Johor, Tunku Ismail Sultan Ibrahim dilihat semakin ‘agresif’ dengan menandatangani beberapa pemain import yang dilihat cukup berkualiti.
Semua sudah tahu dengan penyudah berbisa dimiliki oleh trio import mereka, Bergson da Silva, Leandro Velazquez, Fernando Forestieri pada saingan musim lepas.
Namun, kehadiran tambahan beberapa pemain import baharu seperti Diogo Luis Santo, Juan Muniz dan Endrick Dos Santos dijangka terus memberi kesukaran buat pasukan pesaing.

Selain itu, JDT yang kini dikendalikan oleh Esteban Solari turut berjaya menandatangani penjaga gol utama skuad Harimau Malaya, Ahmad Syihan Hazmi yang cukup kebal bersama Negeri Sembilan FC (NSFC) musim lepas.
Di atas padang, JDT dijangka mempertahankan kejuaraan Liga Super buat kali ke-10 dengan mudah meskipun cabaran sengit bakal diberikan oleh tiga kelab, Selangor FC, Kedah Darul Aman (KDA FC) dan Sabah FC.
INFO:
KETUA JURULATIH: Esteban Solari
KETUA PASUKAN: Farizal Marlias
GELANGGANG RASMI: Stadium Sultan Ibrahim, Iskandar Puteri
GELARAN: Harimau Selatan
PEMAIN TUMPUAN: Bergson da Silva
PENCAPAIAN LIGA SUPER MUSIM LALU: Juara
SENARAI PEMAIN
PENJAGA GOL
Farizal Marlias
Haziq Nadzli
Ahmad Syihan Hazmi
PERTAHANAN
Matthew Davies
Adam Nor Azlin
Aidil Zafuan Abd. Radzak
S. Kunanlan
Shane Lowry (Pemain import)
Jordi Amat (Pemain import)
Feroz Baharudin
La’Vere Corbin-Ong
Shahrul Saad
Syahmi Safari
TENGAH
Natxo Insa
Afiq Fazail
Syamer Kutty Abba
Shio Hong Wan
Safiq Rahim
Leandro Velazquez (Pemain import)
Mohamadou Sumareh
Danial Amier Norhisham
Ramadhan Saifullah
Akhyar Rashid
Juan Muniz (Pemain import)
Nazmi Faiz Mansor
Endrick Dos Santos (Pemain import)
Oscar Arribas (Pemain import)
PENYERANG
Arif Aiman Hanapi
Bergson da Silva (Pemain import)
Diogo Luis Santo (Pemain import)
Fernando Forestieri (Pemain import)
Ahmad Hazwan Bakri
Syafiq Ahmad
Guilherme de Paula


Percaturan Adademi Qurra’ buat Soufizah kecewa
Oleh MOHD. HAIKAL ISA

24 Februari 2023, 5:57 pm
Mudarrisah Soufizah, mentor Akademi Qurra’ TV AlHijrah meluahkan rasa kecewa apabila pihak produksi memutuskan tilmiz dan tilmizah di bawah didikannya bermula episod pertama iaitu Tilmiz Saifullah, Tilmiz Akasyah, Tilmizah Maghfirah dan Tilmizah Dr. Nooraini diganti dengan Tilmiz Fahmi, Tilmizah Shafiyah dan Tilmizah Nazhirah.
Rombakan tersebut dibuat pihak produksi pada siaran episod keempat Akademi Qurra’ pada Sabtu lalu yang menyaksikan seorang lagi peserta lelaki iaitu Tilmiz Afif tersingkir keluar.
Mudarrisah Soufizah yang nyata kurang senang dengan keputusan itu berkata, dia memang kecewa dengan pengumuman yang dibuat oleh Fakhrul UNIC selaku hos rancangan tersebut.
“Perasaan saya memang sangat sedih. Saya telah melatih kumpulan saya sebaiknya sepanjang rancangan realiti ini disiarkan. Bukan itu sahaja, pelbagai perancangan telah saya susun untuk menggilap lagi bakat mereka dengan input ilmu yang lebih berkesan.
“Rombakan ini memaksa saya untuk bermula dari awal semula. Saya harus kenal pasti kelemahan dan kekuatan Tilmiz Fahmi, Tilmizah Shafiyah dan Tilmizah Nazhirah.
“Saya berharap agar Tilmiz Saifullah, Tilmiz Akasyah, Tilmizah Maghfirah dan Tilmizah Dr. Nooraini meneruskan usaha mereka di masa hadapan, jangan berputusa asa walau bukan lagi di bawah naungan saya. Terus berguru dan baca al-Quran ini untuk diri sendiri dan juga niat kerana Allah,” katanya.

Dalam pada itu, Tilmiz Afif yang diuji dengan tarannum sikah dan tarannum soba gagal menambat hati barisan juri yang terdiri daripada Ustaz Ahmad Tarmizi Abdul Rahman, Ustaz Azraie Abdul Hak dan Muhammad Qayyim Nizar Bin Sarimi apabila hanya mendapat 83 peratus (%) markah secara keseluruhan.
Tak sangka
Menurut Tilmiz Afif, dia tidak menyangka akan berada di kedudukan kedua tercorot untuk minggu ini. Namun sebagai pemula di dalam bidang tarannum al-Quran, lambat laun pastinya akan berlaku juga.
“Saya akui bacaan tarannum saya pada episod keempat ini ada terbang di sana dan di sini kerana lagu (tarannum) yang saya terima agak sukar. Jujurnya pada minggu ini, bukan sahaja bacaan saya tetapi bacaan hampir kesemua tilmiz dan tilmizah merosot. Namun, saya akur dengan keputusan juri. Saya yakin, apa yang datang dari juri itu adalah apa yang datang dari Allah.
“Pesanan saya kepada rakan tilmiz dan tilmizah yang lain agar sentiasa membetulkan niat. Apa yang sedang kita lakukan ini adalah dakwah kepada mereka di luar sana agar semua tertarik dengan mukjizat al-Quran ini,” katanya.
Semangat baharu
Sementara itu, Tilmizah Nooraini yang berada di kedudukan kedua tercorot pada minggu ketiga bangkit dengan semangat baharu apabila berjaya berada di kedudukan pertama minggu ini dengan mendapat 96% markah sekaligus diumumkan sebagai penerima Anugerah Alunan Terindah.
Selepas penyingkiran Tilmiz Afif, sembilan peserta lain yang meneruskan perjuangan pada minggu hadapan yang mengangkat tema Barisan Hadapan ialah Tilmizah Nooraini, Tilmiz Zuhdi, Tilmizah Maghfirah, Tilmiza Faridzuan, Tilmizah Shafiyah, Tilmiz Saifullah, Tilmiz Akasyah, Tilmiz Fahmi dan Tilmizah Nazhirah.
Akademi Qurra’ yang menampilkan Fakhrul UNIC selaku hos bersiaran secara langsung dari Studio Penyiaran Digital TV AlHijrah, pada setiap Sabtu, pukul 9 malam hingga 11.30 malam. – KOSMO! ONLINE